夕秀词

寇梦碧著

周序

我自十五岁知有长短句之体，酷爱之，自此锐意为倚声之学，了无师承，擿埴而已。少年意气，苦慕两宋词人，而以为如梦窗者，方谓惊才绝艳，芳蠋车尘，断非常流可望者矣。于是窃讶后世无梦窗，而吾乡陋壤，并词人亦未能多觐，何有于梦窗哉。童子之心，以此为大恨事。及抗战胜利，余出幽室而重睹晴云，自郊垌而移巢闹市，以未达而立之龄，寄栖于津海关之卑位，乃得词友寇子。揽其文采，味其宫商，叹曰，津门非无词人，后世非无梦窗，吾特未之知耳。由是缔交，忽忽四十余载，虽历劫罹忧，未尝不以楮墨相煦沫也。余性疏僻，凡为韵语，信笔随音，顷刻而就，即以一纸写寄吟俦，数日后即不复省记。而寇子恒于数十年后诵我旧句，一字不失，使我触焉以惊，恍然而如梦寤。寇子之不轻视拙作，由是可以知矣。今年秋，忽奉其平生所为词，裒成卷帙，贻札索为一序。余受而读之，不禁百端交集，万感中来。余何以序寇子，序又何足以为寇子重哉。嗟，嗟，是可愧也。余素不喜阿俗谀人，且自谓手低而眼高，当吾意者，非若士衡之所谓中原有菽也。独于寇子词，许为梦窗复出，千百年来不见此惊才绝艳矣，而今乃见之。且此才艳，实出我三津七十二沽间，岂非奇迹，岂非异数乎。然寇子者，默默少为人知，郁郁无以展其才抱者，以至于垂垂老矣，嗟，嗟，岂不又可诧可痛者哉。余为序文，素不喜摘句以概全，然独见寇子之句，直以蛾眉未有人妒为恨，则令人惊心而动魄，虽石破天惊，讵足为喻。余举此句，正以见寇子之词心才笔，志洁言馨，实过古之骚人，而当世谁复识此意者。是以余序寇子，而悲慨之怀，不能自己也。若其警策之文，谐美之调，在在皆然，虽累万牍，翻类琐琐，而益不足以见寇子之真际矣，余故不复以详陈罗列为事，有识者展其集，于周子之言，当不河汉，而深叹息焉。戊辰冬至前夕，乡愚弟周汝昌谨书于燕市之东城，时年七十又一。

序毕而意有未尽，复题三首。

举世何人解梦窗，三津才艳压三江。家风顾曲须凭信，心折莱公是我邦。

风调平生自不群，独于文采总推君。而今一序真难称，仙乐人间几度闻。

扫地斯文彼一时，后来谁唱柳郎词。令威莫化千年鹤，剧恐民言也不知。

弟周汝昌拜稿

陈序

予与范曾君以葭莩之谊同为津门艺林中人，于诗词一道，同见知于梦碧先生，且久炙麈教，受益良多。先生既去，天津诗词社同人追悼于黾园，范君首倡以先生遗集夕秀词寿之梨枣，用昭后学。先生斯作也，卌年蕴珠，日月致其邃思。万卷积玉，云霞涵其殊丽。黄鹤虽去，遗羽犹丰。矧值雅意渺邈、古调寂然之际，信知此举诚芬苑盛事，所刊乃骚林至宝。是固以重振斯文为己任之我辈不敢不为之奔走也，而追怀先生知遇教诲之恩又不能不为之奔走也。一九九0年四月十日后学陈云君于双玉馆。

自序

予少耽倚声，初师觉翁，中年而后，拟以稼轩之气，遣梦窗之辞，而才力实有未逮。顾平生所为词不下两千阕，世变率多散佚。搜罗所得，十存其一，稍加理董，厘为三卷，曰九霄环佩、笛外秋心、鬘天剩谱。并拨乱反正后所为篇什合为一集，名之夕秀词。予早岁曾倡为梦碧词社，诸友呴濡于雁口鹑网间，虽联情发藻，不出风花，而意内言外之旨或庶几焉。若风鬟雾鬓飓母也，唇丹脸霞瘴轮也，凤簪燕钗长铩也，兰釭桦烛阴磷也，雁柱莺弦狞雷也，而皆伊郁惝恍，莫可究诘。予生丁桑海之会，既非古人所历之境，自非古人所为之词，或病其沉晦，则亦不复计焉。夫水楼赋笔几换斜阳，词固当因世而异。苟无新意，纵或雅正典丽，奚足取焉。九霄环佩所收皆为小令，笛外秋心所收多为漫词，此两卷皆两度动乱中所作，匆匆过影，不忍尽弃，终亦万化中尘滓而已。至夫拨乱反正以来，文艺复兴，诗道大昌。予于此一时期或应课，或酬唱，或讴歌休明，或寄情泉石，所作较多，乃别成一卷，名之春台集。独鬘天剩谱一卷，泰半为三十岁以前之绮语债，本无冬郎香奁之寄托，差免山谷琴趣之淫哇。综其所旨，殆有四焉。魂牵曼睩，目送芳尘，一也。扇底邀歌，钗边贳醉，二也。吟侣徵题，闲情偶记，三也。雕琢妍辞，自赏馨逸，四也。于戏，当日之鬟云黛雨，半已化作素馨烟月，而予亦虞渊急景，余日无多，过而存之，姑以志悲欢、纪年月云尔。

丁卯暮春梦碧寇泰逢于亥灵胎馆

九霄环佩

菩萨蛮

樱桃落尽春无迹，望中天水依然碧。小篆吐秋心，隔纱烟语深。 雁飞移玉柱，聒耳蛤蟆鼓。花梦蝶驮来，银荷红剩灰。

前调

莺慵蝶困春如醉，湖山渐入瞢腾里。不恨柳绵飞，只愁花又开。 愿将心比月，自照肠千结。天上转参旗，夜阑人未知。

前调

无端错认游仙路，漆灯昏照棠梨雨。斗柄已阑干，梦中寻梦难。　　芙蓉淹枕泪，一夕朱颜悴。何处玉龙吹，漫天红雪飞。

前调

罗衣一叶难胜佩，拚教万斛珠成泪。欲问夜如何，夕阳红未矬。　　梦边如有路，放妾骑鱼去。空自叩灵修，九垓还九幽。

虞美人

一天霜讯传青女，顿觉秋如许。啼红只剩枕函花，犹说金铃十万护春华。　　寸丹消尽归零落，曾是倾阳藿。隔帘消息怯笼鹦，漫道星星烟语欠分明。

前调

秋来不忍捐纨扇，留障啼兰面。鬟云黛雨散匆匆，那更好山青入画图中。　　无端弦上莺飞去，换了囚牛语。黄金费泪铸新词，偏又听风听水梦中疑。

鹧鸪天·自题夕秀词

自玩零香抱冷枝，疏狂强藉病支持。微云不滓心头月，独茧冯缫鬓上丝。　　湘水远，鄮山迷。曼魂销尽欲何归。残阳画出秋林影，夕秀孤寻未许知。

好事近·夏晚苦热

畏景下炎天，犹靳一丝风力。那更晚云如火，送骄阳消息。　　宵来梦入水云乡，喝月洗魂魄。还怕素娥娇面，幻郁华颜色。

点绛唇

失御曦和，司春无力秋偏准。老红吹尽，万绿迎霜刃。　　浪说来年，早报芳菲信。佳期近，蝶僵蝉噤，已共三秋殉。

蝶恋花·题陈少梅天寒倚竹图

翠袖天寒愁日暮。输与凡葩，曲曲雕栏护。一寸春光馀几许。芳心自忍风和雨。　　本是倾城羞再顾。展转思量，总被婵娟误。对镜妆成心更苦，娥眉却恨无人妒。

浣溪纱·灯夕

不许蛾儿上鬓云，年年叠损绿罗裙。萧疏灯火又黄昏。　　芳草青回杯底梦，小梅红到笛边春。春来毕竟不由人。

人月圆·中秋

今宵共启灵台锁，飞梦架三鹅。乘风直上，广寒高处，共浴金波。　　荒荒古恨，运斤吴质，扬辔纤婀。裴回云路，人间天上，一例愁多。

临江仙

蜡尾相思灰一寸，好春枕上阑珊。日华红到鬓云边。瞒愁愁已醒，寻梦梦应难。　　睡起恹恹无意绪，晓妆慵扫双鸾。额黄涂罢镜中看。新来多少事，只爱夕阳山。

谒金门·梦边小集饯丛翁

灯焰白，秋入冷杯残客。别后乱愁空郁积，见翻无可说。　　今日西园雅集，明日东门离席。枕路屏山俱咫尺，梦魂行不得。

玉楼春·题牵牛花馆图

朝来鹊语催愁近，蜡尾余欢和梦烬。谁将别泪染花光，强为小阑添画本。　　金铃休递相思讯。早是芳兰成瘦损。且留残月熨秋心，明日霜风吹又紧。

临江仙·题大河集

九逝骚魂呼不应，通辞聊托微波。十年闲业此消磨。酒鸣心上语，花护梦中歌。　　闻道长流东入海，乘槎欲到银河。人间天上一媕婀。金乌三返舍，玉狗九关诃。

鹧鸪天·天后宫灾

绣陌春灯梦不回，眼中金碧旋成灰。火催丹驭灵妃去，风送饧箫羽客来。　　空涕笑，漫惊猜。百年谁见尾闾开。血云染出鬘天影，一样红妆但可哀。

前调·中秋夜初晴又阴

歌外惊尘暗未收，风光何意苦瞒忧。碧沉地下三年血，玉做人间万里秋。　　回往梦，理新讴。强扶衰病一登楼。太清有意微云掩，佳节无妨著许愁。

卜算子·题七二钟声

酒醒梦回时，花落春归后。数尽楼头百八声，一杵残钟又。　　舌底不生莲，肘左惟生柳。万马齐喑未可哀，且听蒲牢吼。

朝中措·重九

娇黄病绿两难留，强自做成秋。小榼唯供引梦，斜阳莫唤登楼。　　红萸乌帽，早都换了，越棘吴钩。那有些儿风雨，为君点缀闲愁。

鹧鸪天·饯丛碧丈

曙蜡红啼箭水忙，催人草草又离觞。偷携梦里三年泪，来试尊前半面妆。　　歌薤露，赋高唐。神光离合乍阴阳。千秋不竭心源水，颠倒从他海变桑。

前调·丙辰中秋闻震警

恍接豪歌九百年，乘风还拟学飞仙。黑翻地肺尘千尺，红锁天心月一环。　　惊后约，惜前欢。桃花无赖向秋妍。万家正作团焦梦，莫上高楼独倚栏。

南乡子·题梦边填词图五首

图画展，幻尘开。烛边红泪叠楼台。贪谱红腔拈翠管，腰围减，枕上新词添一卷。

又

初雁语，唤新词。秋窗有客斗吟卮。待得夜阑人散去，寻灯路，梦里更将残句补。

又

桃李下，自成蹊。霜花寂寞守东篱。春怨秋悲俱懒赋，迷离语，别有一般凄断处。

又

花胆小，蝶魂痴。三生愁艳病支持。只有水东风月贱，春衣典，换得一宵歌酒宴。

又

狮子国，鹧鸪天。此中倘许著身闲。尚有槐根容小寄，惊斗蚁，梦里已无寻梦地。

减兰·宫词二首

倩魂拘管，凉锁铜铺怜梦断。减尽霜容，晚日残花作病红。 楚腰愁削，未到承恩先决绝。不似长门，犹抱余香占苦春。

又

未歌先咽，鹦鹉前头芳意怯。别院箫沉，织出机丝展转心。 带将愁去，雁背斜阳红一缕。綦涩苔青，风飐疏灯淡似萤。

杨柳枝

憔悴西风野水滨，才舒蛾黛又工颦。婆娑一例同摇落，解道迎春是送春。

前调

沾泥已分不飞绵，空忆灵和最少年。九十日春都过了，禁他三起复三眠。

前调

不复何戡唱渭城，雨欺烟困可怜生。更堪摇落斜阳里，时听残莺啼一声。

临江仙·复园忆息庵

经乱池台春不管，闭门风雨惊心。酽愁空付酒杯深。枕屏悭好梦，山水閟清音。闻道小园花事了，芳华过眼难寻。真香岂耐俗尘侵。飘零原自好，多事乞春阴。

清平乐

万雷鸣缶，闲煞谈天口。日饮亡何浇一斗，拚送流年如酒。 短歌自答疏狂，惊尘不到鸥乡。消得晚凉滋味，不辞坐尽斜阳。

前调·上元小集石莲庵

试灯风起，曼衍鱼龙戏。天上梦回残醉里，拥髻寒宵滋味。 夜蛾孤负年年，今年偶拾清欢。但得此心如月，任教灯火阑珊。

鹧鸪天

咫尺银湾路转迷，玉珰珍重失前期。丛衫小蝶秋为骨，紫滟金杯梦作衣。山黛敛，柳烟低。大千春色在蛾眉。漫天匝地鸳鸯锦，辛苦红蚕独茧时。

前调·题梦边双栖图二首

过眼湖山换笑颦，炉烟药裹与温存。十分斟酌花间泪，一半安排画里身。休缱绻，漫殷勤。鸳鸯恩重是愁根。梦边词共湘中草，各占人间一段春。

又

念四翻风念五弦，流光销与曲中弹。疏花寂寞分秋病，短烛殷勤共夜寒。无量劫，有情天。未妨磨折是缠绵。鹅屏路在鹅溪上，画里移家到梦边。

鹊桥仙·七夕无雨

鸳梭织恨，鹤笙传怨，今夕绛湾无路。漫空龙战鹊惊飞，正魂怯、泪难成雨。黄姑渚畔，素娥宫里，一样离愁谁诉。几时银浦变红桑，放星侣、朝朝来去。

清平乐·秋雨游颐和园

翠烟璇雾，凄酿空山雨。长乐钟沉秋不语，莽莽苍龙西去。 昆明拾得残灰，湖山只费清哀。枉把水犀十万，换他画本诗材。

浣溪纱

罨画湖山淡墨遮，东风刻意斗铅华。晚莺无力媚残花。 夜气暗通蒿里月，灯痕红似瘴溪霞。都将奇赏换长嗟。

前调

残雪新灯夜不分，花光人雾两氤氲。六街携手踏娇尘。 鬟凤三千飞翠雨，烛龙十万吐红云。而今愁绪那年春。

蝶恋花·三蠹庵赏鸾枝花

清冷乡中春绚烂。人瘦花腴，愁与欢相半。记向女床山上见。梦痕犹带娇红浅。命酒寻芳浑意懒。独抱秋心，怕识东风面。不恨飘零芳事暂，多情却恨春归晚。

鹧鸪天·感春和甦宇翁

一闰难回凤尾春，落红终古傍斜曛。雁沉筝外三千劫，虫幻钗头十二辰。空问影，漫书尘。夜窗风细语灯唇。谷音不隔关山远，魂梦依稀见似人。

南乡子

世相幻于云，每把春婆梦当真。试听娇莺声细啭，香唇，腥秽宁知五脏神。笑面绉靴纹，夜夜怀惭影对衾。独有精芒销不尽，诗魂，一点灵明不受尘。

点绛唇

禁惯长宵，梦回不觉曦霞吐。讨春轻误，云散还疑雨。 狐穴搜诗，且领闲中趣。君听取，塔铃风语，莫是愁来处。

蝶恋花

记向断桥临水见。露压烟欺，寂寞无人管。一自承恩移上苑，小眉学画宫黄浅。　踠地青青千万线。费尽春工，翻觉东风贱。明月梢头曾许伴，而今月也成秋扇。

又九霄环佩收令词四十七首

笛外秋心

惜秋华·中秋

冷拍霓裳，甚匆匆换了，喧天鼙鼓。怨极夜娥，无端又逢三五。依稀翠水琼田，渐酝酿、颦烟恨雨。何处闪幽红，熨秋灯痕自苦。忍泪几延儜。对闫浮清影，锁佩霞仙步。空剩有、恨茧织，镜霜新缕。惊飙卷尽苍葭，莫更寻、旧栖鸥鹭。迟暮。倚芳情、梦云深护。

渡江云·九日梦碧词集

镜天沉悄碧，九州雁外，风雨一危楼。登临凄万绪，节物依然，人自不宜秋。红萸乌帽，更能消、几度清游。生怕遣、惊尘移海，无地著闲鸥。淹留。云边闲味，劫罅欢悰，尽簪花载酒。又争知、愁深酒浅，鬓改花羞。岁寒心素怜同抱，向何日、散发扁舟。呤望苦，宵来有梦相酬。

倦寻芳·岁暮

雪消腊尾，春入杯心，欢迹重认。饯了残寒，早又试灯期近。燕子衔回，去钗底梦，梅花红递窗前讯。恣游情，看氤氲十里，翠烟珠粉。甚过眼、岁华如扫，万海千桑，都上衰鬓。瓜蔓风来，知是几番花信。匝地霜飞寒骨白，漫天血舞愁眉锦。儜南薰，向深宵，冻弦弹损。

徵召·挽择庐翁

西风唤笛江城晚，凄凉顿添秋绪。薤唱冷烟沽，问鸥盟谁主。夜台悲碎语。抵多少、断宫零羽。剪碧词怀，听风吟兴，一暝终古。前度。溯追游，怜才意，题襟许陪尊俎。玄赏负深期。叹年华空误。素弦今独抚。剩依黯、云谣新谱。断魂远，拟叩灵阍，奈梦边无路。

台城路·戊子秋城南诗社雅集，时为择庐丈殡期后二日，自此城南遂无社集矣。

黄花冷占虫天病，登临顿惊秋晚。贳醉楼头，寻诗梦罅，劫外闲邀鸥伴。吟衷共遣。但锦句频裁，翠尊低劝。检点清愁，岁华偷向鬓边换。寒漪将影自照，壮怀寥落意，空付杯卷。古堞传烽，危城压血，销与伤高心眼。离魂去远。对剩墨零缣，并成依黯。感逝悲秋，酒潮和泪泫。

百字令·题机峰夜坐读书图

困人夜色，对瓮天无罅，一灯红补。谁掷小楼图画里，悄把古春支住。汉戟须招，湘累莫问，坐对花虫语。霓裳惊破，鬓丝空织愁谱。回念内库烧残，天街踏遍，金粉都尘土。边腹纵教留一笥，能贮燔灰几许。藕孔藏忧，槐根续梦，那便从容去。窗曦渐上，淡红遮断魂路。

玉楼春·和瞿禅翁过四印斋

残灯影事从头数。七十五年弹指去。偎花老屋托秋吟，扫叶小龛供梦语。白头重踏春明路。好借沧桑将恨补。宝阑春去又多时，欲剪梦痕无一缕。

八声甘州·饯梦边词人

正排空风雨怒于潮，金声裂危弦。历虫沙千劫，魂飞血舞，惊泪浮天。多少覆巢燕侣，零梦了西园。等是无家别，休唱阳关。回首梦边小驻，共心光作作，夜气漫漫。几精灵摩荡，呼唤杳冥间。送余生、箫沉月死，问烛花、何意媚宵寒。茫茫意，待乘槎去，河汉都干。

西子妆慢·丛碧翁过津门故居

似醉还醒，欲晴又雪，凄黯情怀如许。小廊回合曲阑斜，尚依稀、梦游前路。飘零倦羽。早迷却、谢堂飞絮。溯流尘，但瓦松环兽，对人无语。休回顾。钟鼎山林，换了春游句。桃花贬去又梅花，算何妨、刘郎重赋。人生逆旅。总休问、故居新主。渐黄昏，绕树惊鸦乱舞。

减兰·京中诸老游西山和韵

千岩秀气，秋在碧云红叶里。淬苦研辛，笺梦功同证梦人。 客尘为浣，云意淡拖峦翠远。挟去西山，欲割神都右臂难。

浣溪纱·悼红二首

不为寻秋为悼红，西山片石认玲珑。襟期异代许相通。 十载泪磨脂砚血，一朝春尽楝花风。不留胜业厄诗穷。

白疃依稀认故村，烟霞无复薜萝门。笛声零落不堪闻。 黄叶满天飘客泪，西山一抹画秋魂。那知身是梦中人。

点绛唇·丛翁病目新愈

眇眇愁予，太清何意微云掩。平山阑槛，山色宜疏懒。 何物金篦，放出双飞电。开醒眼，海摇山眩，遮莫惊诗胆。

荔枝香近·荔枝

散尽鬘天璎珞，尘世换。泪颗冷迸铅红，仙梦苍梧断。孤根谁护珍腴，一例芳华贱。无那作赋张郎故情倦。残劫里，休更忆，红云宴。颗颗燕支，疑是血花腥染。膏火煎心，总负冰苞玉盘荐。销领古香今怨。

寿楼春·春暮微雨醉天来共小饮

偎孤尊闲斋。正檐花暗坠，丝雨如歴。灯晕扶魂来去，画帘低垂。炉萼冷，销香煤。一寸心、相思成灰。记饯梦高楼，寻春古苑，环兽锁葳蕤。芳游冷，年华催。喜西泠旧侣，来共深杯。同抱吴葵身世，梦兰襟怀。今古恨，难推排。盼夕晴，姮娥奁开。又残笛江城，门前落梅红没鞋。

满江红

冷墨欺云，似酝酿、秋雨茂陵。都难遣，恨随天老，病与愁争。梦里故山沉黛色，吟边歌管变商声。更哀鸿、尔汝语零烟，和泪听。梁鬼啸，如有灵。酒怀恶，总无名。奈伤高心眼，欲醉还醒。照鬓釭花相向白，偎人炉萼自然清。倩离魂、飞上小屏山，寻坠盟。

渡江云·酬敏庵兄

海闾沉断梦，来潮去汐，流尽旧声华。荆榛迷故里，三春芳事，凄剩烛房花。摩挲蠹壁，泪香销、古墨笼纱。怜旧燕、梁倾巢覆，乔木但栖鸦。争夸。春晖第宅，秋爽池台，看千畦(禾罢）（禾亚）。又争知、百年胜迹，总付悲嗟。西山幻出红楼影，且梦游、休说无家。图画展，浑忘身在天涯。

点绛唇·秋日水上泛舟

画出秋魂，碧罗天淡残霞紫。雁沉钟死，万象都酣睡。 渺渺予怀，一叶凌烟水。秋无际，玉壶天地，人在空明里。

好事近·前题

花雾郁凉襟，襟上露华犹湿。幽绝芦边舣棹，听游鱼唼喋。 空江魂气接虚冥，弥望杳然黑。蓦地暗云明处，吐半规残月。

水龙吟·放歌

古愁郁勃填胸，关河纵目迷苍莽。神州一发，齐烟九点，步虚来往。雷挟山飞，风吹海立，精灵摩荡。自夸娥负去，天吴移后，空留得，声悲壮。谁辟太初万象。恍当年、巨灵运掌。荒茫百怪，紫扃难叩，恨留天壤。怀古奇哀，纷来眼底，浩歌休放。怕新声惊起，羲和敲日，作玻璃响。

前调·中秋

素娥才试啼妆，镜奁开处云初霁。秋澄万象，金波不夜，霜华满地。委辔纤婀，人天路阻，琼扉谁启。叹桂华影外，山河依旧，浑莫问，今何世。凄绝影娥往事。恨匆匆、羽裳难记。今生今夕，流光过眼，梦痕如水。是处高楼，危栏轻命，不辞孤倚。莫清辉敛尽，深宵点滴，赚方诸泪。

环佩

倚鹅屏选梦，逗万种、春愁如织。夜深露凉，红心销苣密。彩凤双翼。认取游仙路，漫空龙战，搅毒云飞墨。郁仪瘦损偎寒日。兜率歌雷，修罗雨戟。三山暮凝危碧。奈华鬘劫换，谁叩青霓。孤怀凄寂。更人间路窄。海怒天吴撼，沉旧迹。江关顿老吟客。把闲情忏尽，握兰词笔。怎销领、酒边筝笛。休更问、十里铜驼巷陌，乱尘迷棘。承平事、总付追忆。荡醉魂，一雁残星外，哀笳正急。

鹧鸪天·除夕

钿朵依稀驻故香，回头冷暖费思量。撑肠芒角因谁热，皱面靴纹为底忙。蛇赴壑，马离缰。便添一岁也寻常。残杯乱帙懵腾里，坐任春痕媚晓窗。

金缕曲·题庚寅词社雅集图

鸿雪留缣素。自延秋、题襟月冷，俊游重补。历劫湖山依然在，笛里光阴非故。恍再接、承平尊俎。振藻扬葩灵襟畅，但浅斟、任把浮名误。差可慰，孤弦苦。旗亭旧价无人顾。剩依依、心魂相守，岁寒吟侣。迹熄诗亡寻常事，何况断宫零羽。且掇拾、兰荃坠绪。莫遣绿尘移沧海，暂容他、三两闲鸥鹭。沉陆意，与终古。

前调

瞑入登楼眼。纵斜阳、尽情怜惜，熨愁不暖。楼外浮云千万态，刻意矜奇争幻。尘世与、西风俱换。非雾非烟神州梦，甚而今、梦也和天远。禁几度，海桑变。华鬘弹指匆匆散。只空余、夷歌野哭，蕙愁兰怨。蒲柳先零真解事，翻惹悲秋人羡。剩孤佩、冷襟谁浣。解道好春犹须逝，问残秋，底事归偏晚。怀此恨，寄杯盏。

永遇乐·梦碧词集

茗眼窥愁，灯唇唤梦，邀集鸥侣。按拍寻声，分题刻烛，斟酌闲宫羽。伤高危涕，握兰芳思，且共玉尊深诉。尽抛残、鸳笺麝墨，四座竞传新句。词场跌宕，风尘澒洞，惊认鬓丝非故。荆棘移驼，楼台幻蜃，举目成今古。金荃绪坠，紫霞谱佚，凄换十三筝柱。但珍重、霜花俊赏，素弦自抚。

踏莎行

梦不瞒忧，酒难湔泪，愁来无计相回避。蕙炉香袅断肠纹，倩魂摇曳风灯里。冷暖心情，醉醒滋味。怨蟾孤照人无寐。起来闲绕曲阑行，万花悄悄和烟睡。

减兰·玉澜词社题名录

闲鸥劫外，词海玉澜分一派。学舞刑天，半壁斜阳费管弦。 春星暂聚，杯底光阴弹指去。粉蠹笺零，旧约题襟墨尚馨。

霜花腴·谢丛碧翁展春园之约

素商换世，抱寸晖，忍教不当秋看。冷社依鸥，旧巢辞燕，人间去住应难。待吟楚兰。奈左徒、欲问无天。怎销凝、酒绪歌怀，万方兵气荡危弦。孤负展春箫管，感题襟雅谊，空托鱼笺。花院观荷，南湖延月，何时放迹林峦。梦中路宽。剩倦魂、长绕西园。但相望、共守心盟，晚芳期岁寒。

思佳客·和丛碧翁韵

寒燠相生迭有媒，九边风雪孕春胎。鹍弦未绝清狂种，雕辇何须侧艳才。花梦醒，镜尘开。画梁应喜燕归来。莫嫌池阁沧桑改，象外犹存七宝台。

清平乐

嫩寒新领，人与花俱病。目极残阳西去影，雁背一丝红冷。 待得香尽灯沉，小帘斜月孤寻。满地碧云如水，梦痕绿上桐阴。

唐多令·和岧庵

班扇向秋闲，茜帷钩暮寒。甚岁华、销与愁边。镜里蛾眉天上月，已无意，斗弯环。尚解惜朱颜，小枫红一阑。剩黄花、自忍幽单。应有行云知恨意，将梦去，莫轻还。

八声甘州·残菊

正日华孕出万丛金，寒葩共谁妍。看宫黄初试，叶疏窗漏，花密珠攒。惆怅义熙人去，何计理孤欢。一点秋魂小，惯耐幽单。等是斜阳身世，算强支傲骨，漫笑春兰。奈香凄雨冻，艳劫换人天。再休夸、东篱晚节，对落英、迟暮吊婵娟。空赢得、千虫啼梦，凉堕愁烟。

六州歌头·居庸关二首

凿开元气，铁峡建藩屏。称九塞，夸三险，控幽并，厄神京。一线关门窄，悬檐溜，排云蹬，平隰水，连盘岭，势峥嵘。锁钥当年，战迹依然在，霸业难凭。但千山落日，劫墨压空城。碧血犹腥，野棠生。尽走辽后，飞闯将，松亭败，柳沟迎。虫沙劫，沧桑事，几棋枰，问谁赢。百战山河冷，空枨触，古今情。海氛急，鲸牙祸，又称兵。谁道千秋设险，只消与，驼影铃声。剩残碑十二，风雨卧荒陵，一慨无名。

又

怒崖对峙，古塞扼咽喉。撑天骨，残地脉，锁燕幽，限中州。莽莽河山在，群峦拥，长城走，三千里，蜿蜒势，望中收。大漠萧寥，胡马窥边堠，谁扫旄头。看雄关当道，万灶宿貔貅。故垒空留，触繁忧。叹兴亡事，争战地，纷割据，甚仇雠。建牙旆，飞羽檄，起烽楼，为谁谋。异代雄图渺，算古今，几蜉蝣。弃繻志，封侯事，等闲休。唤醒麒麟前梦，漫赢得，狐貉同丘。剩秦时明月，犹照蓟门秋，画角吹愁。

减兰·吟窝二首

丹枫落尽，心剩卷箷红一寸。借月留云，天许清都作散人。 小炉微雪，拥鼻恰宜三两客。料理吟身，山走涛飞只闭门。

又

吟壶天阔，养得心源如水活。啸侣清疏，坐到茶烟淡欲无。 忖晴量雨，莫把小园花事误。偶驾觥船，醉入陈芳梦也恬。

雨中花·寄怀柳溪翁即效其体

几日顽阴沉碧霭。过收灯、峭寒犹在。虬水丁东，莺弦尔汝，商略一灯人外。无那看花惊鬓改。怎偿他、酒逋诗债。梦里园林，劫余兵火，愁换故山眉黛。

齐天乐·过水西庄

锦鲸仙去琼箫冷，悲风替吟宫羽。髡柳经霜，寒鸦噤月，寥落名园谁主。珠歌翠舞。尽化作秋来，酿愁烟雨。泪锁荒苔，古花犹篆压帘句。词灵应亦识我，奈云埋玉笥，归鹤迷路。金雁移筝，铜驼换世，始信繁华无据。徘徊自语。叹心力空抛，绮年轻误。寂寂湖山，素弦谁共抚。

金缕曲·赠牧石

土伯何饕餮。锉腥牙，霎时啖尽，楚魂湘血。花外一蝉留晚韵，剩共残阳低咽。算兰畹、流风未歇。秋雨茂陵蕉萃甚，便金茎、莫疗相如渴。诗胆壮，尚如铁。登场叱咤行云裂。镇依稀、斗雷射日，古之虓杰。尽有余威挥铁笔，谁道壮夫不屑。奈零落、汉砖秦碣。一奏昆刀余恸哭，甚踏天、不割蟾蜍月。肝肺冷，为君热。

齐天乐·两宋词人分赋得碧山二首

白翎天地红鹃泪，凄凉送春南浦。病叶辞蝉，么花恋蝶，何计商量去住。朱幡护取。奈颠倒残英，几番风雨。夜剪龙髯，攀天犹隔梦中路。清吟争赏赋笔，黍离君国感，谁识幽素。秋绿怀芳，冬青吊梦，凄断旧游鸥侣。纫兰坠绪。听月底吹箫，余音如缕。依约遥山，淡娥留碧妩。

又

晚蝉花外沉孤韵，江山夕阳深处。春水垂杨，宝帘新月，长忆故家眉妩。沧波路阻。算梦到骊宫，素鹇沉羽。刻骨骚情，人间天上寸心苦。神州曾几换劫，帝心胡此醉，鹑首轻付。桃扇歌尘，芦沟魅影，一例伤心南渡。于喁寸土。忍雁口光阴，补题重赋。共命危弦，半灯寻梦语。

解佩令·春草二首

雪痕犹冱，烟光偷聚。渐蒙茸、青无重数。千里相思，凭作出、绵绵情绪。送斜阳、几回今古。玉骢来去，王孙何处。镇凄断、天涯归路。拾翠人遥，谁会得、芳蘅心苦。剗愁根、奈春未许。

又

池塘梦俏，苔茵翠小。费春人、几番吟眺。艳种愁苗，谁画出、六朝初稿。掩重关、屐痕休到。絮粘花绕，蜂围蝶闹。能装点、繁华多少。旧日青袍、禁几度、鬓丝催老。倚阑干、暗愁盈抱。

清平乐·题海天楼读书图

一楼人外，绝巘临沧海。眼底鱼龙千万态，来证胸中光怪。 莫教帝遣天吴，讵容银海桑枯。招我同盟鸥鹭，泛槎还是乘桴。

水龙吟·题蜕庵感旧集

万尘纡结孤肠，风雷喑哑精灵闭。陆沉人外，依徊自忍，蚊巢天地。坠雨何期，停云漫赋，老无多泪。奈车轮生角，石碑衔口，深巷锁，灯魂死。收拾烬余骚屑，五十年、生死交谊。零春片晌，残阳一寸，白头料理。留命桑田，惊尘海角，登临何意。喜牙弦未绝，心光共展，破昏霾气。

百字令·赋毅然十二石山堂

湘鬟翠小，为山堂、装点云朝烟暮。玉案晶盆，凭护惜、象外自探幽趣。笔底风雷，胸中丘壑，奇气空相负。补天无术，只供描画眉妩。堪叹磨蚁山河，研螺岁月，总把心期误。古碧冷岩闲梦遍，翻觉世途修阻。沧海蹄涔，须弥芥子，静对生禅悟。灵兮来未，夜深空作风雨。

洞仙歌

露兰烟柳，缀啼珠成串。做弄伤春旧池馆。对流红、别绪欲寄还休，何况又、梦里行云路断。隔年沉恨在，蠹壁蛛丝，空锁金徽十三雁。莫漫问芳游，饾饤阴晴，怜花病、燕莺都懒。更怪雨盲风逼人来，剩一角残山，黛眉休展。

无闷·催雪和梦窗韵

云薄烘烟，天淡泼墨，酝酿春工剪水。倩白凤迎来，素猊催起。月落玉妃频唤，看绮袖、缤纷摇珠佩。甚绿章叩遍，鸿龙叱罢，紫扃还闭。幽丽。酌缥蚁。正古梅绽英，冷香萦砌。奈帘悄窗昏，暗增寒意。待向鹅屏选梦，好安置、香篝温罗被。空望断、调粉妆银，滴尽蜡蕤红泪。

念奴娇·秋感示晋斋索和

天低树秃，甚黄昏、风峭剪愁无力。一桁遥山青不语，终古长埋瘦日。颓壁蛾僵，野塘鸥老，俯仰成今昔。露苔人去，冻萤来照荒碧。当日曾此勾留，万花扶梦，未信春如客。舞柳歌桃芳事歇，坠约不堪重拾。残簌蛩边，疏星雁外，魂去关山黑。旧游何处，暗尘空锁帘额。

庆宫春·读片玉集

汴水歌残，楚云梦冷，风流占尽才名。烟柳春词，新橙谑语，峨眉谣诼堪惊。乐章独步，合追配、诗中少陵。霜腴四稿，一瓣心香，许撷芳馨。赋愁几费闲情。秦镜韩香，难慰飘零。顾曲堂空，寄闲谱佚，玉琴弦折谁听。梦游何处，杳仙乐、张筵洞庭。萧条异代，可有梅娇，解度新声。

摸鱼儿

小扬州、二分明月，钟声帆影非旧。才人管领江山恨，底事墨华吟瘦。天也漏。问柱折、苍黄谁是拿云手。狂名漫负。要赋梦歼妖，裁书骂鬼，百怪悄然走。空凝伫，几许乱尘障袖。孤怀长恁僝僽。岁寒留得推敲伴，便抵玉昆金友。沉醉久。怕壮志、潜消丝竹中年后。心期共守。待珍重骚魂，安排痛泪，日黑看麟斗。

阮郎归·海河逭暑

七分水色二分灯，一分微月明。橹枝伊轧夜禽惊，风来秋暗生。 听坠露，坐流萤，幽花眠未醒。淡云来往月无声，心平潮也平。

凄凉犯·琴雪斋联句

怪禽格磔霜天冷，残魂画出昏月。夜风渐峭，髡枝曳影，淡磷明灭。潜宫路茀。更衰草、烟迷乱碣。锁千年、鱼膏焰弱，恨碧自沉血。休问生前事，照乘明珠，列门金戟。石麟夜语，似依稀、戍笳呜咽。坤轴惊翻，等犹是、沧桑一瞥。下幽都、恐被卷入土伯舌。

台城路·樊榭生日恬静斋雅集

玉津替写回肠谱，西庄寂寥谁问。雁外山河，鸥边岁月，赚取支秋吟鬓。清寒自忍。但赢得南湖，冷衔花隐。月上鱼天，二分犹似旧眉晕。流风沽上未歇，喜蒲觞荐寿，能继高韵。草怨王孙，兰思公子，等是空中传恨。惊笳夜引。剩劫后风怀，强支豪俊。梦绕承平，碧湖留画本。

长亭怨慢·题大鹤山人遗札

渺吴苑、词仙何处。鹤老芝崦，睡魂无主。玉笥云埋，马塍花落，自终古。少游已矣，空凄断、藤阴句。残霸旧宫城，算几费、哀弦危柱。败楮。甚丝阑翠墨，和泪织成愁绪。红冰记曲，也都付、一抔芳土。叹劫后、华表归来，料城郭、人民非故。剩倦笛梅边,且倚樵风新谱。

金缕曲·题斋毁石存图

万（鼻夾）沉沉夕。是何因、禺强一怒，猛翻鳌极。大块訇豗鸣土鼓，闪烁妖光红碧。乍惊定、尚存残息。阿阁料难巢阿凤，甚牵萝、莫补团瓢壁。犹梦阻，八飞冀。半楹差可留余籍。几搜寻、劫灰堆里，宛然吾石。变幻苍黄经岁事，蓦地春回紫陌。忍更吊、柏人冤魄。青玉摩挲成独往，惯长宵、那识东方白。天未补，作词客。

采桑子

凉云喜酿催诗雨，花木亭台，一洗尘埃，杨柳新阴著意栽。 临风细嚼秋滋味，且放吟怀，归莫相催，明日啾啾赤帝来。

夜飞鹊·怀孤植南服

离巢滞残燕，秋堕山隈。凭醉袖，障狂埃。迷天蜃气杂兵气，枨枨丝管声哀。骊宫梦犹阻，想霜鹇沉羽，尚有荒台。蛮花扢鸟，甚娇春、撩乱羁怀。沽上旧游重省，愁外几消凝，孤笛深杯。一自题襟客散，么弦欲断，零梦都灰。老槐孤植，肯移根、远峤蓬莱。莫危阑放眼，鱼龙风恶，涨海红栽。

解连环·赋杨铁崖松蜕和陈兼翁韵

伏龟何物，疑当年与寄，铁仙狂魄。弄翠影、云鬣之而，恍春老石湖，麴澜曾湿。泪泫攀条，漫谈柄、为留行客。甚盘拿雨雾，万里驷虬，岁巳犹厄。残山岂容古逸。奈梅花已落，还自吹笛。便几费、贯月浮槎，料难抵枯枝，玉灵光色。丽则音沉，枉汉水、梁园诗笔。更游仙、梦中路杳，蜕龙烛熄。

祝英台近·庚申除夕立春和梦窗韵

贴华新，炉蕙冷，芳事卜钗股。镜缕愁霜，不共旧年去。今宵道是春来，春无踪迹，听风里、绣幡红语。念吟俎。而今冷落辛盘，谁与话心素。千印招魂，剩觅画中路。明朝起舞闻歌，候星占政，莫忘了、岁寒风雨。

扬州慢·题杜牧张好好墨迹

醉墨围香，壮心销铁，旧游艳说樊川。记么鬟绾凤，尚怯扇羞弦。自别后、莺笼玉锁，断云门馆，歌冷琴闲。只鬓丝、禅榻馀情，空袅茶烟。洛城邂逅，奈相逢、偏是离筵。尽泪烛心枯，河桥酒窄，凄付吟篇。豆寇嫩春依旧，浑难认、拖袖当年。剩山房清赏，古芸犹护瑶笺。

水龙吟·挽丛碧翁

望春已忍伶俜，馀晖那更花间暝。风流顿尽，冷鸥残笛，凭谁管领。舒卷闲云，无心出处，山林钟鼎。便桃花谪去，牡丹贬后，浑难遏，春游兴。沽水逝波留影。记钟声、梦边同听。探芳劫罅，乱愁销与，短杯低咏。如此溪山，众醒独醉，斯人何幸。指尘寰一笑，风披麟发，上昆仑顶。

疏影·梦痕

巫阳路阔，渺翠鬟十二，离恨千叠。非雾非烟，疑幻疑真，欲留还又飘瞥。烛花陪泪红心灺，算照到、分襟时节。恨晓风、吹散云踪，片晌旧情都别。犹记飘灯影事，贳春浅醉里，芳绪轻撇。帘外残莺，被底残香，那更窗前残月。觉来惝恍无寻处，剩冷蝶、画裙尘黦。对屏山、休数欢期，万一趾离能说。

庆宫春·瓜圃藏珍妃印拓

紫玉成烟，黄金铸泪，犀函长锁愁红。桃雪香凝，桂膏春晕，粉痕还认纤葱。镂风钤月，剩依黯、残云梦中。潇湘厘降，琬琰承恩，瞥眼都空。人天小谪匆匆。钿甃寒泉，曾葬秋蓉。琼鬼啼箫，铜仙泣露，倩魂长閟幽宫。劫馀瓜圃，漫留得、芝泥印鸿。断肠重识，篆凤依稀，冷麝尘封。

琐窗寒·冰花

雾淞留痕，水精弄晕，小窗微暝。琼妃剪琭，暗把素尘偷凝。误归来、窃香蝶魂，几番错认梨花影。看银云炫巧，黄鱼生幻，一般清景。人静。冰魂醒。任自赏幽姿，万妆照镜。凄寒到骨，合与瓶梅相并。奈侵晨、茜帏梦回，粉蕤落尽清泪迸。算宵阑、便抵春残，此意凭谁领。

天香·题瓢庐宋词集联

灵蚁穿珠，娇莺织柳，文心宛转堪拟。珊网千丝，瑶琴百衲，供与俊怀闲寄。香生九窍，算占尽、侯鲭珍味。机字抛残凤素，瑛盘乱堆鲛泪。无多丽情笔底。感沧桑、梦华空委。认取劫波沉墨，只今何世。赖有酣红冶翠。尚解伴、禅天佛香细。蕃锦妆成，词魂唤起。

踏莎行·题戴亮吉丈鹤馆得书图

蜕羽烟霾，遣（疑为遗）珠尘掩。博陵残本空寻遍。朝南暮北几然疑，樵风吹到孤山畔。冷墨犹香，么弦未断。微云有婿能传砚。万蟫灰里叩寥音，依稀鹤背闻箫叹。

采桑子

斜阳一棹归来好，水面琉璃。楼角胭脂，渐霭林塘碧意迷。 孤悰携向无人处，月堕林隈。坐久忘机，稍觉幽怀与夜移。

烛影摇红·题虢国夫人素面朝天图

影转参旗，百花春隔龙池晓。天颜咫尺认依稀，还仗灵玑照。毕竟承恩在貌。炫瑶妆、修蛾淡扫。青丝稳控，凤佩低摇，蝉云轻袅。阿睹传神，繁华重忆唐天宝。宣阳里外斗车风，策电千街笑。钿粉筝尘尽杳。甚匆匆、人天一觉。惟馀新月，犹学宫眉，陈仓谁吊。

鹧鸪天

肠断斑骓不再逢，几株髡柳战西风。长堤水酿伤心碧，幽圹花开寂寞红. 缄别恨，托归鸿。一绳遥没夕阳中。孤怀已是无多感，那更残魂堕晚钟。

清平乐·题蒋鹿潭戴笠持竿小像二首

少年乳虎，骨相非轻许。食肉缘何飞不去，横肋乙威空误。 银潢兵气愁看，濯缨濯足都难。料理水云归梦，画图分付鱼竿。

又

土阶吟穗，未解兰骚意。独曳哀弦风雨里，支住东南秋气。 纷纷狎客牢盆，劳劳马足车尘。魂逐芦花飞去，亏他蝶梦留痕。

霜叶飞·题斜街唤梦图

天津梦碧词社尝讌集于癸未戊子之间，三十年来，旧游零落，十二石山堂主人姜毅然先生为绘斜街唤梦图，爰赋此解，依梦窗韵。

飏丝牵绪，回心影、当门谁识芳树。忆从东海幻风刀，飞血迷腥雨。漫掇拾、丛宫碎羽。引杯小试骚怀古。但日压城痕、金铁颤霜弦，创雁与支吟素。空剩碧断遥山，窗零乱梦，老去春色难赋。俊盟飘作北邙烟，笛迸残魂语。忍更织、衰杨病缕。冲寒莺燕伶俜去。且喜凭、山堂笔，唤梦斜街，烛痕深处。

右笛外秋心收词七十四首

鬘天剩谱

梦芙蓉·三蠹庵夜饮用梦窗韵

曛霞沉碎绮。喜闲鸥尚识，柳边旧里。撷芳莲社，春在九秋外。小楼人共醉。缃絇曾覆鸳被。贯月浮槎，逗温黁一缕，依约楚云起。　检点残香帐底。长簟空床，梦里飞环佩。蒨妆尘黦，持泪画图洗。绿房凋晚翠。谁怜菂苦深意。酩酊归来，误溪桥夜色，蟾影淡天水。

生查子

生小不知愁，底是愁来处。钗朵凤凰栖，裙衩鸳鸯住。 　饱看脸边霞，偷吮唇中露。惊梦不成云，化作梨花雨。

浣溪纱

画阁依然暗绿杨，门前曲水替回肠。旧经行地忍思量。 　薄雾烘帘花隐约，残灯隔雨梦微茫。便教沉醉不成狂。

前 调

醉里灯唇当梦看，晓霞妆出獭痕鲜。流莺何苦怨朱弦。 长是歌云蒸泪雨，空将心火炙情澜。相思无分况相怜。

柳稍青

送尽残春，香围玉护，悄掩孤颦。裙衩鸳鸯，钗梁翡翠，未解离群。衣篝轻换蛮薰，怕叠损、年时泪痕。酒梦如潮，帘纹似水，又是黄昏。

鹧鸪天

杨柳楼前锁翠颦，东风不展旧眉痕。篆烟织出回肠谱，钗朵分来压鬓春。销面药，减篝薰。多生谁与种愁根。醉来自掩香屏卧，万叠关河一缕云。

渔家傲

天际骄霞横彩练，夜凉灯晕深深院。怕近黄昏芳意懒，帘半卷，绀纱低护腰肢软。记得画堂南畔见，春心早被秋波剪。屏掩金鹅怜梦断，添凄怨，银壶漏与钗声乱。

祝英台近·约岧庵丈同作

脸边霞，裙底月，春在旧坊巷。屏隙窥妆，香近珮环响。便教百二秦关，三千弱水，总不抵、画帘一桁。舞筵上，几番掩睇藏羞，别泪借愁酿。花逐春空，欢迹剩惆怅。不如料理壶觞，安排枕簟，尚赢得、梦魂来往。

前 调

柳街烟，梨苑雪，标格共清俊。羞黛低鬟，笑语玉肩并。最怜玫烛烧残，茜帷低放，又深锁、红鸳双影。恨重省。如今绀袖尘生，还渍唾花印。月约星期，芳信惯无定。恨他抱日癡云，飘灯梦雨，偏总被、愁人占领。

踏莎行

扇影轻回，弓痕微吐，含情似觉娇波度。何人解唱惜红衣，幽芳自媚莲心苦。谁遣巫阳，空迷楚雨，招魂索梦都无据。眼中何物可相思，古春窄到裙边路。

声声慢

丹唇衔雨，绛烛啼烟，欢期冷落钗丛。破帽衰颜，禁他几度秋风。曾梳鬓蝉双翅，忍重看、藕臂兰胸。十年梦，早离鸾飞雁，镜掩琴空。强对歌筵舞席，奈临醒玉艳，酒浅愁浓。旧著香罗，唾痕犹渍花茸。沉沉翠蓬云隔，暗帘波、灯萼销红。将别恨，付今宵、孤枕乱蛩。

满庭芳

钗树飞香，帘花绚夜，风光特地撩人。镜流换眼，不觉岁华新。倦倚蕙炉划句，烟萼冷、还惜馀薰。飘零剩、归梁旧燕，蹴损一筝尘。题襟乖素约，诗悭酒涩，凄抱谁温。甚柯棋残劫，犹滞吟身。向夕灯孤梦窄，宵寒酽、作弄伤春。多情有、一规皓魄，来熨两眉颦。

西子妆·殊庵属题津门百美图

颓墨栖香，古尘蠹梦，春与行云俱远。涂妆晕色总牵情，认愁痕、黛蛾深浅。迷巢旧燕。怪花底、流光悄转。惹低回，是未秋芳鬓，崔徽娇面。津桥畔，酒酽歌浓，浪掷韶华贱。青山黄土几沧桑，算春人、故怀都换。芙蓉谢晚。又争忍、带霜重看。理新愁，残稿偷和泪卷。

高阳台

翠鬓蝉轻，瑶宫凤小，倚娇正要人怜。屡误芳期，好花惯被春瞒。新词付与红儿唱，啭朱樱、字字都妍。怎消他，笑晕梨涡，羞晕蛾弯。重来空抱樊川恨，奈歌云缥缈，舞袖阑珊。冯泪量珠，青衫一倍清寒。玉箫再世浑难卜，惹离魂、长绕湘弦。更何堪，梦隔银屏，人隔银弯。

三姝媚·听歌

千红迷醉眼。爱徵歌旗亭，暂邀吟伴。月细风沉，正烛花飘泪，粉香凝怨。一点灵犀，凭逗露、娇波双剪。谱出新声，筝雁愁移，黛蛾慵展。天上霓裳凄断。剩旧雨残云，梦回人远。艳诔芙蓉，付雪儿低唱，倩魂应返。小劫华鬘，惊鬓底、年芳偷换。只恁龙钟双袖，青衫湿遍。

前 调

歌魂和泪洗。自探春盟寒，妒花风起。路阻银湾，倩楚云飞入，十三弦里。粉怨香愁，都付与、浅吟深醉。坐暝文窗，唯有孀娥，伴人憔悴。重省欢丛芳事。记唤出雕栏，万花羞避。小咮鸳红，惹旧情长绕，水精帘底。倚尽清吭，怜彩箑、檀樱还渍。欲把相思陶写，难凭凤纸。

瑞鹤仙·上元

绀烟催薄暝。正春入釭蕤，小窗红映。依微梦中境。忆佳期天上，翠奁开镜。铜荷万柄。舞香尘、鱼龙照影。甚东风、偷换年华，不管酒愁花病。宵永。残杯孤酌，旧谱新翻，强宽吟兴。欢悰渐冷。芳信杳，楚云迥。更三山埋雾，千波沉劫，剩取心光自证。问何堪、寻蝶魂迷，丽谯又警。

霓裳中序第一·废园

凄风飐冻蝶。落日荒波衫雾灭。门冷金蟾暗啮。更零碧酿烟，残红飞雪。欢悰顿歇。抚旧栏、铅泪犹结。昏灯悄、采虬欲舞，古壁凝成血。愁切。懒歌新阕。任粉蠹、秋词半箧。孤怀何计赋别。记蕙被春温，茜帐云热。万花回笑靥。绮梦断、幽期怕说。归来剩、琴丝蛛网，冷挂一弓月。

霜叶飞

夕阳寒瓦，秋归路、芜城装点残画。孤吟冷趣倩谁温，分付觥船泻。念省惯、莺娇燕姹。当时风月都无价。但路钥仙源，认藓迹、相思逗入，袜罗尘罅。因念秀笔蛮笺，歌离赋别，绮恨为谁萦惹。一灯偎影坐更阑，陪泪香膏炧。漫检点、零钗剩衩。芙蓉早被西风嫁。算梦到、红楼角，只有么蟾，夜深来挂。

齐天乐·还魂纸

花虫蠹损芙蓉粉，缤纷素云千片。凤尾销金，龙须堕屑，织出鲛宫冰练。芳名莫唤。惹书鬼还惊，纸神空怨。受尽煎熬，绿阴何似剡溪见。重温芸阁旧梦，叹翠蕴缃囊，曾许陪伴。面目模糊，风尘肮脏，忍把精光都换。银浆捣遍。怅雪岭难登，墨池谁浣。楚客招魂，更将春蝶剪。

一萼红

对兰宵，正妒云初坼，眉月理新娇。钗扇欢情，袜尘游事，拚与残梦同销。记曾听、离鸾一曲，剩春心、还共爨桐焦。花外疏钟，天边去雁，魂断谁招。瞥眼流光过羽，奈池台柳嫩，忍折柔条。锁怨鹅屏，压愁麟带，孤负多少芳朝。念别后、筝哀笛苦，难分付、呜咽去来潮。蜜凤似怜幽独，泪尽红凋。

高阳台

钗角分香，被池锁梦，俊寒犹滞雕栊。镜怯蝉梳，新妆欲整还慵。羞痕才上啼兰面，数归期、抡遍纤葱。最消魂，酒色灯霞，都带离红。东张西角分携后，奈鬓丝眉萼，同付飘蓬。拟托行云，如何梦也难逢。绿杨啼瘦窥春眼，悔当时、不系花骢。想今宵，明月高楼，知与谁同。

倦寻芳

柳烟织暝，兰雨啼香，芳绪撩乱。荼味光阴，消得薄寒轻暖。袅袅烟中双凤语，泠泠弦上流莺啭。倚危楼，怕东风梦醒，镜澜红变。剩恨谱、纵横蚕纸，更倚新声，银字吹遍。待觅幽欢，飘泊离巢娇燕。伤别泪凝襟上酒，嬉春人瘦灯前眼。楚云狂，料魂飞、绣丛天远。

清平乐·题金纤纤砚拓小像

春星小谪，瘦影和愁拓。帘外素馨花欲落，今日东风犹恶。 清吟曾伴兰闺，研螺写上红梅。惆怅水天梦断，通词拟托（女辛）妃。

定风波·题春蚕吟

检点残芳只自怜，被池无复浴双鸳。碧繶湘絇如有路，飞去。遁身何惜入弓天。信是才人能解意，料理。秋灯影里小沧田。苦到莲心谁与说，羸得。吟香差可当游仙。

人月圆·稷园社集

碧云千里蟾华满，诤洗旧林塘。名园占取，十分圆夜，一半秋光。尊前莫问，昆池灰暗，东海尘扬。花间杯盏，笛边风月，终古携将。

木兰花慢·题悼兰集

驻娭光片影，忍重忆、旧欢盟。尽贳醉钗边，邀歌扇底，心迹双清。新醒漫赁泪浣，託微波、弦上有流莺。啼损幽兰露眼，护花谁系金铃。层城一夕返云輧，愁草瘗花铭。奈梦断香销，曲终人远，空吊湘灵。星星鬓丝渐改，到中年、哀乐便无名。一样伤春身世，杨花不算飘零。

高阳台·吴伯之方静怡伉俪招饮，即席赋。

零醉酬春，冷吟扶梦，斜阳唤客登楼。饾饤阴晴，东风萧瑟如秋。画欄凭到愁来候，奈残山、凄引回眸。且销凝，锦句初裁，绿酒新篘。霜腴谱共纫兰稿，羡灵根并蒂，福慧双修。同倚冰弦，题襟许附清游。乱尘休到沧波底，暂容他、三两闲鸥。莫因循，笛里光阴，还为春留。

鹧鸪天·题怀尘散录

翘首人天唤不应，些些往事总分明。倚残杨柳当窗月，听尽琵琶昨夜声。淹病枕，滞香盟。鸳鸯待阙十年情。春归毕竟花同落，为问春来作么生。

莺啼序·用觉翁韵

夕窗坐残篆缕，荡吟情似水。唤娥月、来照黄昏，穗灯凉堕孤蕊。漫料理、筝期钗约，惊飚远逐城乌坠。正帘栊寒峭，春悭暗逗幽思。旧约迷鸥，乱绪络茧，託湘弦帝子。几延伫、云外归鸿，奈他空带愁至。尽纷纭、鱼龙万态，只消得、沧桑弹指。怪湖山、装梦瞒忧，问天何意。哀时赋笔，玩日琴丝，伴独歌寤寐。还记省、堕馀欢迹，掩睇初见，扇凤遮羞，袖鸾藏泪。香偎箫局，春钩茜帐，脸霞肌雪温存惯，甚而今、赚得人憔悴。多情剩有，衰兰送客津亭，断肠杜鹃风里。三生怨骨，十载愁根，镇悼红吊翠。都付与、悲风惊鹤，古堞传烽，劫墨昆池，怨笳吹起。霜华点鬓，流尘欺梦，年光回首如转烛，费妍词、空向枯桐倚。江关萧瑟兰成，把笔凄迷，泪铅涴纸。

菩萨蛮·题拜菊主人桃菊图二首

南窗一现天人相，北窗无复羲皇上。篱畔吐黄星，恍然双靥横。 西风帘不卷，花共伊行远。何意抚无弦，在丝方解怜。

又

东篱不预西池会，教人枉下婵娟拜。春梦误桃花，醒来秋恨加。 菊桃堪并蒂，谁肯为青帝。栗里化仙源，海桑弹指间。

浣溪纱·蝉墨

吟罢玉堂春色图，补题新唱付琼姝。风多露重欲何如。 已分馀音留翠管，更拚残蜕入金壶。知他秋到砚池无。

沁园春·并序

甲辰秋，张伯驹丈于福建乐安词坛得见胡蘋秋女史词，清新婉丽，曾投函于胡，倍致倾慕，双方遂相唱和，情意缠绵，积稿四巨册，名之秋碧词。实则胡固一丈夫，早岁工为荀派青衫，博学多通，其易弁为钗者，特词人跌宕不羁，故弄狡狯而已。陈宗枢兄曾为编昆戏秋碧词传奇，余为之序，结语云，霓裳此日，举世惊鼙鼓之声，粉墨他年，一笑堕沧桑之泪。孰意时逢河清，丈遽而下世，此戏遂亦成广陵散绝矣。

三千世界，十二辰虫，作如是观。甚忽南忽北，兔能营窟，时钗时弁，狐竟通天。宛转秋心，瞢腾春思，蘋末风生井底澜。千秋恨，枉惠斋才调，一例蒙冤。也曾爨演梨园，奈生旦相逢各暮年。笑优孟场中，虚调琴瑟，叔虞祠畔，浪配姻缘。纸上娇花，床头病骨，打碎葫芦定爽然。凭谁力，待唤醒痴梦，勘破情关。

右鬘天剩谱收词三十三首

春台集

齐天乐·雪声

环天戏玉琼妃舞，泠泠水花轻剪。栖睫螟惊，缘桑蚕食，巨细声来难辨。狂飚乍卷。又鳞甲琤琮，漫空龙战。驴背何人，敢吟诗句灞桥岸。寒年休忆鹤语，集贤赓雅韵，春动梁苑。银界无尘，瑶台不夜，是处笙融箫暖。珠霙眩眼。幻兵马吟边，鸭鹅鸣乱。怕听流澌，赋情和梦浣。

鹧鸪天·四凶殄灭，薄海腾欢，喜招词社旧侣作重阳酒会。

解愠风从落帽来，剩红都为晚晴开。快呼菊婢裁歌扇，便遣枫人晋酒杯。穷活计，病形骸。一闲犹自费安排。秋花总在春光里，霜讯明朝莫漫猜。

东风齐着力·毅老绘绣球花膺出国画展之选，为赋两首

绀缕穿珠，猩屏镂玉，唤醒春魂。人天一瞥，荣悴此花身。犹记华鬘选梦，空泪雨、湿透香云。研不尽，冷螺怨粉，残墨愁根。拨雾见青旻。东风拂，百花容态全新。探芳越秀，山色借丰神。更喜蓬瀛飞盖，鲸波换、麝霭氤氲。恍金镜、五云捧出，天地同春。

又

镜匣才开，镜屏初展，渐欲团圞。春风一线，穿得万珠圆。修月争夸妙手，喜绣出、小样河山。从今后、行云有梦，不绕巫鬟。芳讯载青鸾。灵飚送，任教云路腾骞。香飘四国，千里共婵娟。五采同心密绾，丹盟缔、春到瀛寰。待凿破、大圜混沌，绣地装天。

减兰·贺中国韵文学会成立

春游何处，梦断京华迷故侣。诗国无诗，劫后芳菲付与谁。 百花齐放，喜共搴兰湘水上。不竭心源，终古骚灵日月悬。

前调·贺夏承焘文学艺术活动六十五周年

京津酬唱，劫后枯桐存逸响。朱墨辛勤，兰畹功高六五春。 绝伦髯也，并世词坛称四夏。弦外山河，海雨天风入浩歌。

前调·和周退密先生

沽河歇浦，好借琴声寻梦路。未断清愁，试问连环解得不。 墨池如海，恨不从君舟共买。渔唱湖东，招隐他年认鄮峰。

清平乐·重修黄鹤楼二首

梦飞三楚，望断晴川树。下笔谁惊鹦鹉赋，漫道世无黄祖。 千山或可支颐，一湖聊当衔卮。只要眼前有景，何关崔颢题诗。

又

几曾槌碎，莫是诗仙醉。飞阁檐牙天半倚，衔住苍峦龙尾。 高楼笔会宏开，江山文藻新裁。料得瀛州仙客，定乘黄鹤归来。

鹧鸪天·天后宫重修

漕运年年护客艖，传闻灵迹总虚夸。迷空飓母惊黄雾，照海神光幻紫霞。装宝相，荐香花。高禖那得赐仙娃。春风重绣天街路，不必东京说梦华。

东风第一枝·题姜毅然白描花卉画册

笔底香苏，吟边梦醒，新妆又斗娇蒨。粉衣几费云勾，素心更凭月浣。朝华夕秀，漫付与、等闲莺燕。倩画图、谱入群芳，从此绣幡须卷。休记省、露兰泪眼。应打叠、缃桃笑面。乍惊楚峡云飞，旋移镂屏梦软。神州香国，渐次第、东风吹遍。喜今朝、画本重描，好共万红春暖。

采桑子·纪念吴梅诞生一百周年演出游园惊梦

茗凋梅谢春归去，唤出婵娟，重整花钿，疑是芳魂两度还。 凭君一洗筝琶耳，雅部阑珊，未绝朱弦，香梦惊回三百年。

鹧鸪天·癸亥秋识叶嘉莹教授，叶治吴词，颇有新解，见似人而喜，赋此。

乱碧迷人总费猜，风骚感发本相媒。冥心结我千丝网，妙相还他七宝台。澄远目，扫尘埃。定知一叶报秋来。两间毕竟存真赏，三嗅馨香莫漫哀。

前调·和敏庵得金陵织造府遗石

腊尾春飘彩胜风，岁朝新供玉玲珑。补天应许笺双梦，对酒何堪哭万红。神宛在，息相通。祭芹尚与祭诗同。西园石本灵河种，云气依稀认翠蓬。

踏莎行·丙寅清明陪史馆诸侣游宁园

罨画楼台，霏烟院宇。一缣水墨难描取。正凭丝雨作清明，如何红旭云边吐。斟酌宫商，温寻尊俎。名园小驻搴芳侣。花间莫更忆春寒，东风剪断愁千缕。

沁园春·题海河新貌长卷

七十二沽，九派奔流，何其壮哉。溯二分明月，鱼天榔唱，千钟白粲，漕运船回。紫竹林空，红桑世换，蜃气全消卷怒雷。图画展，望澄波皛皛，镜面新揩。翠阴环绕楼台。是多少春工妙剪裁。喜园开月季，桥飞蝴蝶，金鳌浸雪，振羽传杯。云叶为笺，海涛作墨，大笔淋漓写壮怀。升平颂，献史诗一卷，万象宏开。

鹧鸪天·丁卯元日试笔

彩胜红窗飏醉痕，东风剪梦细于尘。银虹乱落湘弦雨，蜜苣轻飘楚峡云。迎月客，送山君。流光著意若催人。砚冰初解瓶梅放，老笔无花也作春。

清平乐·天津诗词社成立

催花风好，津海飞诗到。古翠今红都醒了，天若有情须笑。 十年青鬓双皤，烽烟愁换清歌。眼底江山多丽，秋娘无奈春何。

虞美人·国庆焰火

千灯炫彩鱼龙戏，歌舞欢声里。轻雷唤醒一天春，疑是月中桂子落缤纷。倚云和露栽桃杏，肯怨秋江冷。夜空幻出百花园，今夕乘风我欲赋游仙。

水调歌头·献给南极考察队勇士们

鹏翼藐沧海，飞渡向阳轮。凿开长夜混沌，人外辟乾坤。振翅企鹅鼓腹，昂首银鲸摆鬣，歌舞献嘉宾。一色皓无迹，万古炼冰魂。长城站，红旗拂，映朝暾。宏微世界在手，绝域建殊勋。两万里涛狂吼，十二级风怒扫，龙性岂能驯。打破八寒狱，放我浩然春。

高阳台·激光歌舞会

凤舞霞飞，莺歌云驻，曼声新谱霓裳。别样温黁，千虹交映瑶妆。神妃乍闪惊鸿影，漾灯漪、离合阴阳。镇销凝，万幻璇波，一瞥娭光。今宵梦入华鬘界，散诸天花雨，香雾迷茫。世相纷纭，也应弹指沧桑。看朱成碧才经眼，又匆匆、转绿回黄。怎禁他，屏上春风，镜里秋霜。

满江红·贺中华诗词学会成立

易位阴阳，甚当日、柱崩维绝。空求索、扶桑揽辔，中洲捐玦。抱石何辞身九死，佩纕未抵肠千结。算萧条、异代颂离骚，心犹热。铸不尽，六州铁。流不尽，三闾血。更十年刀雨，众芳都歇。京国宏开兰畹会，燕山高挺风骚骨。正双悬、日月照天中，诗人节。

江南好·水上八首

登临好，高处浴天风。九岛两湖收眼底，千红万紫满寰中。飞想落遥空。

湖上望，风景逐年新。翠绕一山翻柳浪，红开四面簇樱云。是处好垂纶。

宜低咏，小憩水边廊。绕座嫩波涵鸭绿，拂堤新柳吐鹅黄。梦到水西庄。

今古景，岛与琵琶同。一舸梦留湓浦月，四弦秋入荻花风。哀乐总相通。

前游地，波影荡心尘。双桨绿迷桃叶水，一亭红绕藕花云。还我那年春。

游春侣，仕女竟新妆。倚槛香留花四面，荡舟人在水中央。烟柳入微茫。

寻秋去，幽境月相宜。碧意清泠堪作画，波光潋滟好寻诗。吟答有鱼知。

心胸畅，登上畅心亭。揽月九天欣把袂，乘风万里快扬舲。何日掣长鲸。

虞美人·并序

园林铺秀，放落花劫后之魂。山水传音，拾焦桐爨余之骨。况夫春工妙手，再造乾坤。涸辙枯鱼，同沾雨露。安得不鼓腹而登春台，扬葩以颂盛世者乎。乃有缓带将军，韵拈竞病。搴芳公子，志托兰荃。唯是汉上题襟，徒怀往梦。城南分咏，许接清游。汐社盟鸥犹在，雅集传笺。李园花事将阑，晚红留客。绿章奏罢，定教蜡炬迎来。锦句裁成，莫遗玉环睡去。于戏，窗零乱梦，碧断遥山。延秋已杳，展春何处。小园屐影，尊前之剩侣无多。浩劫心痕，阑畔之靓妆宛在。宁止人天之感，实深陵谷之悲。览物缘情，何能遣此。幸际天回地转，人寿河清。恰逢词客之生朝，喜并海棠之吟集。三春修禊，重赓沽水之盟。九老联吟，待续香山之会。

老来不作闲居赋，且斗旗亭句。倡条冶叶漫相夸，绝爱锦窠千凤吐云霞。看花雾里输年少，转是朦胧好。恐他风雨误芳时，乞取朱幡为我护琼枝。

鹧鸪天·贺中国女排三连冠

万彩飘扬炬火明，五环春色聚群英。腾身迅舞风雷电，奋臂高挥日月星。听乐奏，看旗升。哪禁喜极泪如顷。体坛飞将推巾帼，三冠蝉联举世惊。

采桑子·并序

魏新河小友，年甫弱冠，于两宋词家多所寝馈，风格尤近清真白石。当此举世依傍苏辛，而能不矜才使气，哀乐造端，一归醇雅，独出冠时，夐乎不可及。维素拈诚斋小荷才露尖尖角句为喻，因取为发端，并征社中诸子同作。或曰，君欲看杀卫玠耶。予曰，纵被看杀，犹胜活埋。

小荷才露尖尖角，翠嫩香柔。占断芳洲，怕有蜻蜓立上头。 词禅参到芬陀利，无乐无忧。莫莫休休，不见春来怎见秋。

法驾导引·游仙四首

游仙路，游仙路，碧落浩无垠。沧海蹄涔非确喻，光年人寿漫同论。大曜等微尘。

二

游仙路，游仙路，玉杵不须寻。水漫蓝桥犹抱柱，火焚祆庙岂由心。最恼是青禽。

三

游仙路，游仙路，无奈绛河遮。当日指星如有木，而今犯斗自无槎。何用慨瓠瓜。

四

游仙路，游仙路，合籍羡箫鸾。如此夫妻能有几，大都骑虎下来难。灵迹杳西山。

金缕曲·读范曾吟草有作即以为赠

大造耽游戏。甚风雷、陶钧鼓铸，孕成此气。狂侠飞仙儒与佛，细看都无相似。让面目、还他自己。奇绝抱冲吟一卷，试扪之、字字惊芒起。因想见，范当世。十年大祲精灵闭。几曾经、鲸呿鳌掷，凤饥麟死。纵使清流投浊淖，身溺道能相济。喜重树、文坛新帜。画貌诗心书作骨，任挥毫、跳荡人神鬼。笺墨外，浩无际。

百字令·戊辰展上巳水上修禊，分韵得伴字

振衣长啸，把花魂叱起，万枝红绽。天为南溪开霁色，浩翠来迎吟伴。画侠狂杯，词仙醉笔，斗句芙蓉馆。群真献寿，龙潭桑海惊换。堪笑结习千年，骚坛壁垒，多少闲恩怨。且趁两湖晴渌活，好洗吾曹诗眼。风虎云龙，春花秋月，雄秀谁兼擅。今宵何处，梦飞峨髻天半。

踏莎行·半梦庐饯新河分韵得燕字

月底箫沉，梅边笛换，独将冷拍支残艳。新红翻作殿春花，旧巢犹有衔泥燕。饯梦杯深，题香烛短，白头惜别情无限。明朝准拟赋游仙，紫鸿双驾凌云汉。

清平乐·已巳初春梦碧后社成立喜而赋此

八音消歇，我自鸣孤拍。蚺（虫炎）任他雄虺舌，夺得楚骚残魄。 春风喜绽芳华，斜街无复笼纱。何意梦中小草，而今绿到天涯。

减兰·已巳暮春梦碧后社诸子李园看海棠

劫馀倦眼，血色花光浑莫辨。感逝怀芳，未到秋来已断肠。 有涯无限，病里春光何计遣。花却多情，乱叠红云作锦屏。

右春台集收词四十二首

六合小溷杂诗序

六合小溷杂诗一卷，泰半为八年沦陷、十年动乱时所作。夫灵均哀郢之赋，少陵北征之篇，不遘乱离，讵有斯作。是知有明一代诗道衰微，及鼎革之际佳章迭出殆有故矣。盖山川风月无代无之，诗人下笔易蹈陈言。倘以今人之心体物，则山川风月自与古异。予避兵藕孔，匿梦槐根，间或稍志所感，得截句若干首。其中梦心篇、鬼趣图、海河逭暑诸作，荒艳幽怪，固有违诗教。然既非古人所历之境，自非古人所为之诗，此差堪自许者，姑录存之云。丙寅重午后二日寇梦碧于亥灵胎馆。

梦心五首

六经糟魄馀安用，覆瓿玄文莫漫嗟。我有凌云十万赋，坐令肝肺生槎枒。

二

病叶零蝉渐不支，战秋魂气已如丝。林梢一抹残阳血，看到幽幽化碧时。

三

日月如何闭双眼，梦中梦外路全遮。拚教心火同身烬，散作人间智慧花。

四

绚烂千春秋作骨，回旋八表梦为心。一身都在沧桑里，魂路还留夜壑吟。

五

食蛤安知如许事，酒边滋味惯瞢腾。何须太乙青藜杖，万魅留窥一穗灯。

海河逭暑九首

释迦枉作狮子吼，尼父徒为木铎鸣。我发微声震天地，但从人外叩焦螟。

二

七不堪中何处去，逋逃薮在大河滨。谁知月黑灯昏后，老树狰狞来攫人。

三

河干三子自成世，今夕江山属我曹。连壁恐教成市虎，一花一叶费推敲。

四

憔悴难为泽畔吟，听秋聊复叩希音。水灯密处虫如雨，来说空山太古心。

五

虞罗遍野将焉用，两两鸳鸯夜比肩。我自推敲君缱绻，不妨苦乐各从天。

六

林梢碧意渐昏茫，竟体依然似沃汤。一线炎光红未敛，不辞坚坐送斜阳。

七

彼苍自是丹青手，总觉诗人领略差。夜色故应明月写，浓装芳树淡装花。

八

坐久凉萤欲上衣，不辞吟到夜钟稀。云为车驾风为马，十万红珠照我归。

九

两间渐入大宵宅，一榻还留小有天。只待西风吹客散，疏花短烛抱秋眠。

题鬼趣图十五首

欲论无鬼嫌多事，万叶千花已不灵。何似寄情荒渺外，瘦灯风杀一痕青。

二

作态烟云欺病眼，媚人花鸟逆诗情。鬼才小占青林月，听水来寻夜壑声。

三

纸样罗衣瘦不禁，蛩边梦小莫低吟。嫩魂已渐销风日，草际偎残一寸阴。

四

轻云曾绕玉双尖，到死犹拚学茧蚕。艳绝故知愁亦绝，秋千背立茜红衫。

五

片时心上万轮回，（骨比）舞磷飞骇且哀。黑雾一天双血爪，如潮鬼语逼人来。

六

偶谈风月已伤廉，结习都删口欲缄。何似枇杷花下立，不言不语只恹恹。

七

漆炬无光月色冥，俏红冉冉没烟青。土花半蚀朝霞面，看煞风流一点萤。

八

强魂谁似赤丁子，一快恩仇胜取怜。不作太阴炼形死，夜叉化去定飞天。

九

千年郁郁闭佳城，玉匣开时梦忽惊。争似刘家通替样，操刀只合任彭铿。

十

六丁鞭石血成斑，翁仲相惊语夜阑。底事蒙羞茂陵鬼，偏教玉碗出人间。

十一

夜壑吟成梦尚疑，零花瘦月漫相思。腥风闪出敦脄影，哪有秋坟敢唱诗。

十二

除却蔷薇铺梦路，地疮天漏两难防。髑髅女在幽明际，休认徐妃半面妆。

十三

荒荒三界人神鬼，鬼下宁知有聻存。我已沉沦鸭鸣国，羡君高卧冷枫根。

十四

肸蚃无灵鬼道穷，獝狂夜泣答悲风。孱魂应被刑天笑，舞戚犹堪作鬼雄。

十五

逐鹿将焉托蕉叶，战龙旋复入槐根。此中安得王延寿，为我挥刀斩梦魂。

斜街寻梦四首

玉澜无复碧沙笼，寂寞吴江吊冷枫。老屋三间诗梦好，城南社又转城东。

二

玉梅花底竞飞觞，酒影灯痕引梦长。醉里不知芳序改，烛花红瘦晓曦黄。

三

感旧伤春两不胜，落花风雨几阴晴。从今不按蘋洲谱，恐作山阳笛里声。

四

冷鸥三两送歌阑，灯火斜街唤梦难。犹有梅花伴吹笛，愿留残雪护春寒。

题棠雨沾衣图三首

逝水漂花去不归，小园残景认依稀。东风似识风流主，故遣香红点客衣。

二

词仙老去尚风华，酒阵香围兴倍加。不是嬉嬉子颠倒，海棠何以压梨花。

三

此身早被百花埋，驰逐名场念已灰。好共海棠花睡去，不须柳汁染衣来。

三蠹庵夜饮二首

肃貌端眉偿绮业，柴烟粪火答清才。何如酒海挂帆去，一斗浇胸灵境开。

二

残秋恍堕天之外，数客深杯作小春。何事欢馀转惆怅，乱笳来醒梦中人。

西沽看桃花三首

西园芳事久凋零，怊怅寻春梦未醒。欲吊桃花向何处，不知魂在女青亭。

二

繁红一现便空枝，漫道寻春去较迟。自是天公多狡狯，不教人见落花时。

三

采芝何处觅商山，聊借赪霞发酒颜。太息放牛吾不见，落花红似古矛斑。

双梧馆选韵图四首

双梧馆选韵图四首

半灯吟思入萧寥，呵壁无声影欲消。蓦地风来碧云乱，海红帘底月如潮。

二

百怪腾拿生肺腑，万灵喑哑失宫商。爨灰无计留焦尾，起看天琴夜吐芒。

三

泠泠青玉漫相呼，似唤骚魂入画图。安得苍梧朝发轫，看君飞梦上天衢。

四

百年乔木见孙枝，骨重神寒枉自奇。不见高歌鬼神下，萤干蠹死汝何为。

小安乐窝吟会

小窝聊当大槐乡，酒半茶初梦味长。明日梦醒何处去，盐车驽马一彷徨。

晋斋藏张溥孙三家画剩二首

漫赏馀霞成绮句，夕阳红处劫灰红。羡君双桨浮家去，摇入三家画本中。

二

珊网搜奇赖淑媛，笑将咳唾灭秦燔。东林复社凭钩缉，犹有孑遗张溥孙。

杨 柳

曾学莹娘画翠眉，也同静婉斗腰肢。风流往事都休问，输与嵇生锻灶时。

水 仙

一笑横江不算贫，只将葱蒜作盘辛。莲开玉井寻常见，那信凌波有洛神。

绣 球

绀海缣山路不平，团圞花下忍伶俜。从今不入巫云梦，已筑楼台七宝成。

上 元

望舒今夜车轮歇，万户千门光影绝。何当魂作蛤蟆飞，飞上青天化明月。

七 夕

经岁相思一夕酬，辛夷车转绛河秋。汉皇若指双星灭，省得瓠瓜夜夜愁。

怀人诗廿四首

梦窗四稿樊南集，与世聱牙苦费才。龙性难驯天械缚，欻然电笑笔端开。岧阉

杯前久断行云路，十载相思感旧游。心影宛然南浦夜，绿波如酒月如钩。衮雪

楚塞秦川足下看，天风万里蹑青鸾。词人豪兴空千古，梦里蓬舟笑易安。丛碧

天籁竟同人籁合，内通骚辨外宫商。何时飞出蕤宾铁，为洗沉灰补乐亡。甦宇

南云媚汝吐晴髻，遂令老笔生华姿。保此古春道不堕，山魂来写无声诗。毅然

灯痕柳影浑如旧，今夜还疑梦里来。相对缘何无一语，恐惊身后亥灵胎。轮远

天留一旅待诗亡，五夜吟蛩作道场。却向城南望城北，泪波冲雨自淋浪。叔杨

负天鹏与处裈（蝨），一笑相看等子虚。我梦乘槎犯牛斗，九州稊米较何如

。醉 天

旧禊虹桥费梦寻，块然一老卧孤衾。雨灯昏处养花气，诗律细时磨道心。禹人

臣朔本来饥欲死，耽吟那得与消寒。如何猰貐磨腥吻，来啖先生苜蓿盘。轶轮

张抡失足入莲社，巢父掉头乘海烟。君自粮街看侏饱，九经休诩腹便便。孝绰

笔健曾倾三峡水，诗愁待刬六朝山。从知此理关风会，莫载齐梁夕照还。蜕庵

相如消渴程皋病，此是灵司福所钟。但得远山眉供养，不辞长作酒家傭。浣菊

何当抱古学殷顽，奇字玄文尽可删。后世谁知子云者，不如治鬼罗酆山。松亭

惊飚卷土日昏昏，小住槐柯梦有痕。难得装春一宵雨，彼苍倘许赦诗魂。芳洲

吴宫花草梦三生，才调香奁旧有名。收拾纤柔入苍劲，听君吹剑作秋声。剑秋

掩关独梦忘春归，苦尽方知楝子肥。怪底不兴吾道叹，想应疗得凤凰饥。敏庵

抱冰卧雪理残妆，比翼齐飞金凤凰。说与旁人浑不解，人天两界一彷徨。晋斋

谁能写此世相图，绝丽奇哀迈往古。留取卷葹不死心，嚼血喷天散花雨。机峰

近得张生颇奇绝，瑳瑳羸骨道能攀。如何息壤在兰畹，一小鸿蒙著两顽。牧石

画理文心总不差，刚柔相济质而华。与君愿共春秋气，说剑何妨更看花。宛若

少耽绮语须妨道，一种痴狂万目瞋。我赠君诗杂忧喜，百凶肯赦两词人。长河、绍箕

笔底香红著意搜，好从南渡溯风流。白云留尔山中住，春水方生未许愁。蛰堪

望断盈盈一水间，风来蘋末总相关。万霞织出天孙锦，何事孤云独去闲。孤云

蝴蝶酒会放歌

诗魂六合跨春驹，头没酒杯安问渠。蝴蝶可知身是梦，坐消狂慧我非余。

瞿禅丈属题双溪图

南渡仓皇怜琐尾，载书浑不抵愁多。汝舟讼与柏舟誓，奈此双溪舴艋何。

素面朝天图

香梦惊回晓箭传，安排玉勒好朝天。却嫌脂粉污颜色，虚费三郎十万钱。

题昆璞画册

笔妙功同殷七七，百花魂魄一时苏。从今不再愁风雨，收拾春光入画图。

题毅然白描花卉

妖红冶翠俱尘土，过眼芳华梦早醒。难得天魂留剩墨，夜深和月写花灵。

和汝昌韵

斜街呼酒几过存，校梦何如证梦尊。知惯楝花风里住，莫教兰蕙种当门。

题梦边词

金碧徒夸七宝台，可知肝肺郁风雷。烛边泪尽存心史，十万鲛珠是劫灰。

听 歌

雅集香南旧梦消，彼苍何意放春娇。筝场赖有韦娘在，如此江山不寂寥。

无题四首

学道先须毁性灵，锢神缄口梦犹扃。从今不守庚申戒，任尔三尸报帝听。

二

土伯自应偕地媪，西母还须配东王。我已十年空待阙，画他三十六鸳鸯。

三

大宵魆魆浑无隙，入地开天两不能。温梦且寻二三子，心光分作雪斋灯。

四

阶下囚原席上珍，当门桃李苦无春。偶然自问还堪笑，埏埴翻成擿埴人。

听昆曲二首

分明天上鬼婆婆，颦笑都宜溜眼波。渺渺未穷沅澧意，千春何惜一花多。

二

层层帝网罥情丝，咒罢空王咒两仪。重省悲光当日梦，一袈裟里小须弥。

慰人丧室二首

低回春梦细于尘，月恍风櫺孰与亲。毕竟心灯长不死，西明唤取作夫人。

二

世业由来与道仇，影妻椅妾自绸缪。从今打碎葳蕤锁，地老天荒不解愁。

和君坦丈李园海棠感旧元韵三首

绿幄阴阴日向西，李园重到梦俱迷。料知夜壑吟犹健，任把红香碾作泥。

二

联吟花下步溪堂，未到秋来已断肠。只把新妆当黥面，落梅休更忆含章。

三

春游啼破恼残鹃，龙汉惊逢末劫年。漫道诸天张帝网，杯前有路放诗颠。

题万石斋诗稿

几回锷底惊诗胆，一念嵯峨石比顽。晚历艰危托疏放，遗山感事入香山。

天后宫

梦雨灵风幻亦真，一时悬想历天人。云鬟霞佩纷诸相，但赏神工不拜神。

沦陷纪事诗七首

惊闻天外响飚车，晓梦醒时失故家。抗战血同忧国泪，连朝并作雨声哗。

二

扦掫号戒断人行，电炬霜矛照眼明。多少生民罹死劫，羁魂夜夜梦中惊。

三

山河都付劫馀灰，献铁搜铜事可哀。宝像新成平等阁，金钟已失济川材。

四

纣绝阴天鬼亦愁，几多志士此中收。剖心箝口终无惧，一死唯拚复国仇。

五

逃生无处觅蜂窠，渔夺侵牟日益苛。八百孤寒何处去，累累新塚故人多。

六

群声鼎沸集羶蝇，紫焰烧天素雾蒸。寥落二楼书画展，耸肩呵手冷于冰。

七

万口交诛黑太阳，深宵剑气入灯芒。至今鸣咽芦沟水，犹为英雄谱乐章。

右六合小溷杂诗一百五首。

六合小溷杂诗补

天津诗词社成立感赋五首

梦未成烟碧有痕，斜街心影许重温。衰年那复愁风雨，收拾莺花劫后魂。

二

重理枯桐欲断丝，可堪诗国久无诗。荒年谷与丰年玉，谁道蛾眉不入时。

三

多谢春工妙剪裁，温风催送百花开。千秋不歇海河水，化作心源滚滚来。

四

诗情本自性情来，红紫纷纷漫剪裁。好向九州借生气，春风吹我笔花开。

五

可怜无补费精神，早岁师黄晚学陈。劫火十年丹九转，风雷脱手便成真。

吕祖堂怀古

剑客酒豪仙去后，神拳于此筑神台。倘教袖里青蛇出，定取夷酋头作杯。

哭毅然老友二首

卜居靡定叹飘蓬，枉说熙荃画笔工。草草灵前难一祭，只余花鸟哭秋风。

二

旧游屈指凋零尽，旷达风流苦忆君。十二巫峰漫罗织，好春还我梦中云。

论书二首

汉碑秦石湮沉久，剥蚀几经风雨残。断笔书同缺边印，不须强作古斓斑。

二

漫将狂草掩疏陋，下笔须无躐等功。欲觅兰亭真面目，淋漓元气出描红。

题菊蟹图

喜看老圃添佳色，十月风雷妖雾开。一扫横行天下迹，共君痛饮菊花杯。

题怪石图

或为挺拔或支离，笔妙能参造化奇。不用补天叹芹圃，愿供拾级作人梯。

题丛碧丈画梅残稿二首

劫外于喁几幸民，弥天弓缴放闲身。画梅深浅何须问，自赏罗浮梦里春。

二

茧梦搜吟记往还，梅花零落月阑珊。离魂难倩招清些，待谱新声拟竹山。

读倾盖集枨触劫中所感二首

大夜希声何处寻，相逢倾盖感知音。纵教妖雉亡千祀，自有灵犀烛九阴。

六合鸾枭中散泪，三春风雨少陵心。笑他修五凤楼手，输与诗囚拥鼻吟。

二

澒洞忧来不自禁，且凭坎坎佐高吟。冲风断雁鸣诗胆，染梦斜阳酿酒心。

书法犹存尼父笔，刀光渐逼广陵琴。千秋正气风骚骨，堕绪茫茫尚可寻。

挽张轮远丈

没世谁知老病身，举贤何幸召蒲轮。徵诗晚有余霞集，拜石今无续梦人。

雨雪北风惊去劫，买舟南浦杳香尘。柳痕楼影依稀在，腹痛回车值暮春。

古文化街纪事四首

碧瓦朱檐委劫灰，儿时心影费低回。年年魂绕春灯路，今日还疑梦里来。

二

皇会当年记出巡，天妃祀典重三津。杠箱法鼓十番乐，搭起凉棚看赛神。

三

宫北宫南陈百肆，迎年喜气满街衢。争看杨柳青年画，最爱莲娃抱鲤鱼。

四

新正初一叩琳宫，鬓影衣香散晓风。毕竟拜神难乞福，可怜一色满堂红。

咏 菊

瘦骨寒香曾傲世，而今秋到万人家。定知篱下成蹊后，不作孤高隐士花。

题解省三行略

益死以损生，天爵夺人爵。归去偕先通，长啸古烟月。

题弘一法师诗词

月圆春满愿常嗟，故国天寒噪暮鸦。未必英雄真弃世，宝刀如雪舞情花。

送汝昌兄赴美讲学

曾传海外真真国，托幻灵河等可哀。此日芹脂应笑慰，寻春真个到蓬莱。

忆小安乐窝消寒会

拥鼻半灯三两客，偶携寒具算开筵。而今此味无人解，梦到小窝残雪天。

挽定斋二首

争禁病里讣音来，石火光中等可哀。魔劫一年经百炼，谁知大去却春回。

二

何事弥留唤白颠，修文促驾果其然。人间倘有金灵马，便欲追公到九泉。

孔子诞辰作

文物精芒萃国魂，十年妖梦接秦燔。两番劫火烧难尽，古桧青苍礼器存。

听杨晚云演游园

四梦临川费揣摩，遏云一曲晚犹歌。赏音歌者俱头白，奈此良辰美景何。

听王宛若演棋盘山

尽化纤柔入豪犷，曾将剑舞效公孙。妍媸不必论皮相，中有惊霆叱电魂。

日华捧出翠云丛，一寸丹心万树同。莫被游魂污战血，漫疑劫火炤苍穹。

驻颜未觉秋容老，堕地方知色相空。一自题红诗句冷，但从梦里认青枫。

丁卯消夏吟四首

劫过十年情自移，楼居浑忘立无锥。浮瓜沉李犹嫌热，记否天寒地冻时。

二

车走雷声云际过，风生两腋似凉秋。游仙忽忆梅家句，跨蝶真来海上游。

三

帘幕愔愔夏日长，抛书梦入黑甜乡。起来乍醒朦胧眼，错把余晖当曙光。

四

静中观物耐思量，变化由来有故常。昨日晴晖今日雨，一花一木小沧桑。

秋兴·效吴体

唐月宋风依旧留，胸中万卷排无由。老蛟千岁与论古，大白一杯来煮秋。

只见阳乌熄热坂，尚余君火燃萧邱。金银眩眼障夜气，芦白菊黄谁咏讴。

林公则徐诞辰纪念

雷破零丁笑蜃楼，林公政绩炳千秋。右旗左鼓扬金气，嶽降早知平海酋。

戊辰展上巳陪社中诸公游水上二首

几客寻幽曲水滨，苔花欲活柳芽新。肯教书卷妨真景，来捉南溪第一春。

二

时代飞腾竞着鞭，耽吟我也忘衰年。好将风虎云龙气，写入春花秋月篇。

题陈云君川鄂行吟小集

沚山灵秀归诗笔，入蜀行吟两浣花。混沌忍教君更凿，一囊秋色括三巴。

春雨槐阴精舍谈诗

流潦纵横路欲迷，感君相送胜扶藜。雨帘风扇俱诗料，不觉微吟过虎溪。

赠玉林

变风变雅久陵夷，谁续孤桐欲断丝。行见晴空耀冰柱，人间重唱玉林诗。

赠新河

骚魂还汝千年上，艳种愁苗若个知。我愿迟生五十载，花前联璧唱春词。

外星人歌

三才滞，三光晦，有物有物来天外。千万狞雷光（石韱）磹，飚轮芒尾曳虹带。奇肱飞车凌太空，宛渠螺舟洞穷海。或云女娲七十二变相，所见不同人皆骇。三足射工，九首友虺，八臂修罗，一角獬豸。我固惊彼神态奇，焉知彼不惊我形骸怪。所虑一旦造劫成沙虫，使我忧心徒忡忡。须信科学发达愈明智，岂有社会进化转愚蒙。君不见、有客主宰亿万银河系，灾祥仁暴能感通。丘跖枭鸾俱融洩，欃枪觉宿飏和风。手凿宇宙黑洞之混沌，身骑火鬣朱鳞之烛龙。散落九星联珠如弄凡，驱使主鬼之北明公、主神之东王公。二鬼何敢九陔九幽上下窜，六合内外跻大同。

右六合小溷杂诗补四十六首。

跋

梦碧先生博文笃学、酷嗜倚声，壮岁曾主梦碧词社，开津门词社之先，乡先贤多许其功。半生执教学府，年逾古稀仍汲汲无休，弘扬词学，奖掖后进，虽殚心力经寒燠弗计也。先生衡词以情真、意新、辞美、律严为准则，其自为词绮怀朗抱，琱霞浣月，审律辨音，细入毫发，皆可为验。中年以还，伤于哀乐，惕于世变，忧思骚怨，所感益深，发为篇章，倍增沈郁。其取径之高，用力之勤，纵观当世津门词坛，舍先生其无二人。忆四十年前，余负笈京都，从先师寿石公习篆刻倚声诸艺，于四明四稿，虽经涉猎，然终未窥门径。返津后得识梦碧先生于珠光阁，始幸获闻梦窗词之奥秘，三十年交往受益尤深。今岁春正，先生不幸遽逝，人琴之感，匪可言宣。今先生词集将付剞劂，爰为跋语。更忆多年与先生并二三子谈词，评泊古今，语多精辟，惜当时疏于笔墨，及今思之，已如逋景难追，不然整理成篇，附诸先生集末，岂非度人之金针乎。至于集中诸作，后之读者，当自赏悟，何容复置喙耶。岁次祝犁大荒落清明后二日张牧石于侍宜（榼木）龛北窗。

跋语既竟，情犹未已，赋七律二章，以志悼念

六合纷纷存小溷，此中端合着随夷。更饶枕底求俘郁，已惯灯前祝趾离。

倾藿春前宁自悔，锄兰秋后许重悲。九秋已傍三春尽，何处残蝉觅别枝。

二

天水悠悠一碧流，烟沽七二继渔讴。填胸块磊元精合，瞥眼湖山蜃气浮。

耽梦谁知难乞梦，悲秋争忍复迎秋。漫嗟广漠人天隔，七宝犹存白玉楼。