**散原精舍詩文集補編——七律**

**第一卷**

歸田二首

彈指懸車致政年，從今不負腹便便。九州蹤跡青山在，一舸江湖白日圓。老去閒情仍浩蕩，宦成長揖謝拘牽。角巾載酒尋常事，莫被人呼地行仙。

棠梨陰曉放君行，如此江山一笑輕。迢遞風光尋宦跡，飄零身世得躬耕。故園折柳迷金埒，離席飛花鬭玉觥。千里蓴羹應待我，海雲湘樹若為情。

**第二卷**

立秋夕題寄王君豫武昌督幕二首

秋電搖陰颯玉河，洞庭猶憶阻風波。佳人江漢娛清瑟，烈士埃塵有醉歌。祕檢青繩開寤寐，高城白日與摩挲。休教下筆驚鸚鵡，乘興南樓儻一過。

南閣傳經已盛名，江湖今欲悞儒生。支離楚製紛荷珮，縹緲琴台咽雨聲。終許蓬蒿尋仲蔚，未妨傭保雜邠卿。秋波葉下靈均地，遲汝歸吟拂太清。

按：迢遞、支離句，散原凡摛連綿詞入七律者，如是二五節奏不多見於辛丑之後集中。轉為「剝霜枯樹支離出，沈霧孤亭偃蹇存」等類，句法軟硬，變化而嬗，可依此一窺來龍，補編中前二卷俯拾即是，余不一一。

湘上錄別一首

雨盡涼生江上卮，暮鷗朝雁日相期。移蓬吹攜青山去，看劍俄驚素侶遺。百里煙濤虧氣象，一時魂夢杳旌麾。棊枰茗椀分明影，知傍春鐙說別離。

雨霽始入洞庭作

新柳風疏放客行，平湖波暖覺春生。日邊一棹混漻泬，天外羣山相送迎。終古芷蘭飄夢盡，九江雲物向尊清。何當張樂逢瑤瑟，親聽蒼龍水上聲。

鹿角夜泊

湖色淒迷擁一山，霄長飢鵠亦飛還。放船轉覺波濤便，解珮依然蘅杜間。動夜酸風搖恨去，向人明燭與春閒。六州賸有巴陵酒，綽約樓臺為破顏。

過寶塔州題寄榷使余太守

故人監稅此江潯，緜麗山川隔素襟。幾見算緡成稗政，爭傳盟水試冰心。磯邊風曉旌旄靜，帆畔春陰鼓吹深。知汝清香公退侯，東南民力為沈吟。

八月十三夜琴湖官閣登望一首

桂樹陰連絡緯殘。攜壺缺月在闌干。林塘雁影兼雲落，日夜江聲背郭寒。萬帳簫笳香外斷，九霄鐙火夢中看。時清坐對還惆悵，擬向江村問釣竿。

**第三卷**

武昌提刑官廨除夕

氍毹行酒列華筵。澹沲花枝鼓吹邊。幾倚賓僚送歌詠，坐看江漢下風煙。鐙迷遊屐魚龍市，星冷高城雁鶩天。四十無聞垂老大，愁從明日說新年。

按：精舍詩有寒花一首。

人日得易仲實鎮江舟中寄詩感和二首

一官百畝都無計，殘歲單軀更遠征。世外樓船兼雁瞑，夢中江海挾蛟行。寄將哀怨春應覺，激宕平生淚欲橫君詩有天監交期令合併補君無弟我無兄之句。好向吳趨花似玉，靈䡮依舊覔前盟謂君崔張前身故事。

四海君為總角交，江湖相看各呶呶。聲名已覺初心負，出處能令萬口嘲。獨夜酒痕虛馬帳，搖天雪影護烏巢。匡山自是煩羈思，早晚追從一縛茅。

泊迴風磯舟望有感懷

磯樹煙空風滿枝。殘陽寂歷下風時。尊移「湓」浦江流壯，劍倚匡廬斗柄差。斜巷月籠歌緩緩，平堤春暖草離離。雁飛卻有懷人淚，共汝飄零那得知。

秋夜同范仲林汪隸圃黃脩原見江亭坐月仲林誦落解闈作感歎系之

煙磴依微亭樹空。更堪涼月入玲瓏。尊前歌笑千尊斷，劫後文章一代雄。鄉國幾經憐去雁，山川新喜屬吟蟲。星高漏隔尋常夜，擁鼻看生萬竅風。

夜飲答范仲林

看君豪議挾江河，每趁蟲聲挈榼過。離合十年今夕貴，荒唐終古一鐙多。眼中儒俠紛雲散，夢底池亭奈酒何。為憶飄零好兄弟，秋風觀海阻悲歌君兄客天津弟客肅州。

秋夜送黃舉人元凱罷第還長沙兼別蕭學正鑑曹刑部廣楨俞刑部明震

雁聲飛葉冷搖秋，琴館挑鐙此倦遊。去國聲名公等在，看人歌哭歲華流。良宵深語聞天籟，明日新愁壓柁樓。歷歷江湖吾事了，浮生儻解壑藏舟。

送梁節盦還焦山

十年學道雄心在，看汝虬髯一撫摩。說劍金門迷霰雪，行吟白日動關河。淚邊家國誰能問，杯底乾坤且自多。終幸江湖容老死，孤篷上下莽煙蘿。

九日集登公桑園閣上

天澹城東桑樹園，乍攀籬鞠俯卑喧。虛亭愁入江湖色，古塔秋明鴻雁村。酒醒葉飛晴作夢，坐深花暖笑同恩。扶歸恰有蟲聲亂，白月千街柝在門。

南皮尚書於展重陽日讌集蔆湖露臺作

尚書康豫召壺觴，花冷闌干坐夕陽。楊柳天風低短鬢，弓刀人語隔廻塘。江城一雨同喧寂，憂樂千春接杳茫。酒罷樓臺還獨看，東南賓從已翱翔。

和梁節盦飲集兩湖書院水閣一首

顛風飛雨捲竿旌，明滅湖亭斷雁聲。柳色半堤秋逾檻，煙痕萬瓦暝搖城。閒心江海圍花笑，短劍氍毹映酒橫。歲晏分明良宴會，更廻懷抱倚孤檠。

送趙翰林啟霖黃優貢忠浩還湖南

可憐幾日懸吾眼，燭畔尊前更飽看。當代英雄一笑盡，孤篷頦唾萬波寒。會因風霰兼漂泊，各有江湖赴控摶。歸斸厳阿生事了，儻貪夜月倚闌干。

乃園冬望

閒從墻角見山亭，零葉疎枝掛杳冥。歸雀暮銜城郭影，殘蟬舊依管絃聽。冷尋梅蘂垂垂白，愁落楊絲漠漠輕。木柄長鑱逢一笑，生涯誰問酒初醒。

雪夜檢長沙九十三歲老人熊光祿寄詩感念存亡悽然賦此

密風扶雪凍簷低。暗燭垂簾識舊題。乍覺江湖違白髮，猶憐歌簫撥紅泥。攖寧豈有人間世，營奠兼無老萊妻。淡墨欹行顛倒看，酒邊夢裏一含嗁。

乃園小山上陳友諒墓

上稱帝嚳下齊桓，提挈孤心一倚欄。儘許英霛尋抔土，空餘笳吹送驚湍。鳥飛葉落興亡影，蝸篆苔陰日月寒。卮酒幾迷樵牧徑，斷霞城郭更回看。

感和易五順鼎凌霄閣雪望之作

千峰明滅掛雲齊，一雪真成萬古迷。仙侶獨尋飛閣上，鄉愁初接大江西。龍蛇巖壑銜杯近，雁鶩郊原拂袂低。攀取寒梅天地外，尸居吾欲叩重黎。

十一月二十九日得易六巴縣書卻寄

阿兄來去如鳧鶩，汝更轅駒滯瘴鄉。巫峽藤蘿懸魑魅，江樓冰雪隔衣裳。逢迎已解啼飢苦，「遊」釣誰能每飯忘。金玉為言尋柱下，家人好與筮歸藏。

月夜攜客步雪至山亭

月下移來萬雪山，山亭看向有無間。爭隨鳩杖翻騰上，已映鴉巢綽約閒。鬢外星辰迷島嶼，唾餘江漢接波瀾。搖天梅樹群仙影，儻攜瑤觴鶴背還。

南皮尚書招飲兩湖書院同王進士楊中書易兵備作

殘雪江城絕馬蹏，移觴乍接柳條低。陂塘月聚千廊靜，樓館冰嵌萬燭迷。儘倚絃歌兼歲晚，不辭謦欬引天倪。蒼茫更睇乾坤色，應羨吾儕醉似泥。

人日鶴梅堂探梅作

人日年年花滿山，百株今見蕾青殷。偶藏元運延春色，好遲清遊映酒顏范仲林黃脩原易實甫俱約正月杪至鄂梅當盛開。磯畔濤瀾魚大上，竿頭霄漢鷺初閒。雪晴仍有乘櫑興，卻為絃琴一掩關。

正月十九日得易五龍陽寓書卜行有期題此遲之

稍聞稱壽拂萊衣，苦雪殘年及汝歸。舊夢江湖商去住，此生世界任乖違。棊聲月閉凌霄閣，梅影風斜黃鵠磯。一水千帆吹角盡，春城鬢冷夕陽微。

二月朔日風雨後梅頗殘落而仲林脩原實父諸子猶不至

山花為客遲遲發，看到花殘客未來。還放春光一萬里，東南湖海照深杯。雲中雞犬宜偕住，天外鵷鸞儻下陪。澹沲佳辰絲柳暮，風長波起獨登臺。

余太守酒集兩湖書院眺遊甚美賦

重院花光照酒卮，闌干風細立多時。隔墻鸝影初移樹，鬧閣蛙聲已滿池。晴葉香芽春裊裊，閒吟緩步珮離離。登樓笑倚江城暝，秀出千山卻為誰。

入乃園遂至高觀山尋春和范二

花暎青天絮作雲，晴風吹出更紛紛。漸攀庭樹驚新葉，始放江聲隔夕曛。繞郭鶯鸝春自囀，抱山蜂蜨暖相羣。微吟欲下蘼蕪徑，纖月陰林一遲君。

**第四卷**

四月二十日偕范仲林易仲實羅達衡住廬山晚登泰西船別武昌癸巳

小雨疏鐙江上舟，濤聲真攜九州游。高旌城壘飛鴉盡，暗柳亭臺落雁愁。已有天風懸獨夢，應逢海月照閒謳。幾人心事名山在，去住猶能狎一鷗。

別東林趨通遠驛未至十餘里託宿村舍

又逐飛雲西復東，鳴霄大壑亞天風。歌呼時起千林鵲，襟佩寒依一徑蟲。谿轉笙竽邀籟靜，雨冥村塢上鐙同。柴門卻許添酣睡，愧汝忘機織屨翁。

山亭聽泉有懷節庵去歲同遊

欄角扶攜撫此聲，依依花葉尚縱橫。猛教倚壑違裠屐，恐更開尊念雨晴。階樹肯傷風露氣，嶺猿知共嘯歌情。雲重徑暗愆遊興，賸嘔心肝仗汝驚。

吳章嶺歸途望廬山

千盤百疊吳章嶺，赤日能呼五老峯。放蜨巖花香草木，飲牛澗瀑亂球琮。拂殘閶闔襟邊酒，歸去江湖鬢外篷。學道尋仙無一遂，何年五嶽起吾胸。

和范二夜話時聞賀舉人國昌墮章江死王蘇州仁堪亦卒官

賀生投骨夾江濆，更兆龍蛇厄使君。生死一條鐙欲語，哀歌無地雁相聞。倚梧戶牖過魑魅，呵壁精靈可輩羣。萬世思量還自媚，送寒城吹已紛紛。

同楊裕芬范鐘登高觀亭晚望因二子將歸有作

禿柳疏梅接夕晴，亭臺上下鵲呼聲。還憐黃葉扶人去，尚有青山為我橫。襟底波濤喧萬櫓，酒餘笳鼓在孤城。花飛雪亂他時眼，忍更登攀寫此情。

甲午上元夕高觀亭登望

萬鐙搖月響飛翰，初拂山亭玉露乾。風細江樓廻笑語，花明霄漢護闌干。三年閒思無新故，一片滄波已浩漫。為憶笙歌愛良夜，酒懷誰解領春寒。

春晴從大人尋花乃園南得壞亭曲池四暎披榛倚石別領勝趣同梁鼎芬范鐘作

未信園居老卻人，闌干始見碧桃新。鬢絲歷歷花為幕，鑱影依依草似茵。浴鴨池塘勻暖浪，啼鶯亭榭換良辰。提壺別有忘言處，笑暎墻頭錦樹春。

十七柳亭坐月飲酒同胡元儀張之瀛范鐘

冥茫欹徑莫尋源，但傍蛙聲置酒尊。楊柳當橋分鬢溼，池亭來月與心溫。仙緣劍侶歌呼了，藤架蔬籬世界存。各有良宵攜不去，貪教山色染眉痕。

送胡元遺汎海入都

湖外談經汝更能，依依江郭映擔簦。撐腸文字飢何用，抱膝平生笑未應。雲暖樓船迷去鵠，夢殘簾館隔飛蠅。古來雅步誇覘國，老大相望為拊膺。

婉孌人間好弟兄，初憐嚴道杜鵑聲君叔弟元直曩歲歿於蜀。荷裳自寫江湖意，茗椀同還禮樂情。獨夜星辰偕入座，微塵瀛海見颺旌謂高麗亂黨近事。浮杯落盡三山影，閒傍蛟龍試一鳴。

范大當世由天津寄示和曾廣鈞詩感而酬之末章幷及朝鮮兵事

何人日飲葡萄酒，笑看纍纍印繫腰。怫鬱魚龍戲滄海，威儀鸞鶴在神霄。可堪微意支終古，聊有閒居便聖朝。世上鳴蟲鐙火共，歌殘鬢色落天飆。

公孫於我忘狂戇，倒腑傾腸亦可知。稍覺霸才猶跅弛，各餘慙德歎仳離。埃塵躑躅今何世，堂閥棲遲自得師。十萬雷霆風振海，胡牀著處是男兒。

羿弓墜盡榑桑下，突兀龍蛇發殺機。自倚星辰探斗極，欲提溟渤濺征衣。窮邊夢寐歌初動，下士心肝歐更稀。還念武昌城畔柳，掛殘日影帶鷗飛。

沈觀察瑜慶飲集墩湖閣子

氤氳荷氣四城迷，卻看湖亭夕照棲。霞畔尊罍飛燕熟，花間竽瑟斷螿齊。千山偃蹇知吾在，一葉婀娜自古低。燭上欲論橫海戰，豎儒中酒已如泥。

送范仲林秋門兄弟歸應江南鄉試

東南天壁爛雙虹，海曙河翻一氣中。已滿秋聲帶鷹隼，可能劍器伏羆熊。千年驚見黃星騁，九野爭誇綠字同。尚有神人扶電視伯子肯堂客天津，枯霜脫袂首飛蓬。

初秋夕雨涼作示趙芷生黃脩原范仲林秋門兄弟

蟲聲搖雨款虛帷，鐙火深霄欲暖誰。劍底新吟為世瑞，酒邊俊物起吾衰。那忘巖谷蘅蘭共，稍覺江城角吹悲。飄雁作行滿風霧，衹憐河漢未能窺。

七月十四夜攜諸子十七柳亭看月

孤月亭亭萬竅幽，翻驚池苑已宜秋。蟬吟柳晚延涼色，蝶去荷殘隔昨遊。別有山川同醒醉，乍堪城闕上歌謳。漏回君子能深念，笑倚星河屬一甌。

輓朱鼎父山長朱以御史言事罷官，時主講番禺廣雅書院

海內崢嶸有此賢，因緣況復見新篇。上書劉向燃藜後，注易虞翻去國年。世外鳳麟何處所，南中草木共光妍。從今道散風流寂，獨茹哀情向八埏。

別范大當世攜眷還通州

十年萬里相望處，真到尊前做弟兄。歌嘯深鐙還自了，支離並世已無成。卻憐風霰閒侵座，餘聽波濤怒打城。江海扶搖今賸汝，攜來日月獨崢嶸。

師友觥觥吳冀州，提攜在口在心頭。文章坐笑人間世，婦子能同物外遊。歸去樓臺聊可念，低昂江漢與相求。等閒憂樂餘天壤，儻記旌竿下凍鷗。

冬曉渡江

千艇飛浮欲亂鷗，狎波余亦在中流。磯頭殘吹忘南北，柁尾羣山許獻酬。鬢髮初寒天外色，心魂獨寫古來愁。商歌剛有回風斷，忍更移篷望六州。

**完**